text:
Март аҙағында «Өфө» аэропортының халыҡ-ара терминалы һынау режимында эшләй башлайФото: Олег Яровиков | Видео: Ринат Исҡужин, Мирон Доровских
Март аҙағында «Өфө» аэропортының халыҡ-ара терминалы һынау режимында эшләй башлай
Март аҙағында «Өфө» аэропортының халыҡ-ара терминалы һынау режимында эшләй башлайФото: Олег Яровиков
ӨФӨ, 2015 йыл, 12 март. /«Башинформ» мәғлүмәт агентлығы, Розалиә Вәлиева/.
«Өфө» аэропортының халыҡ-ара терминалы март аҙағында — апрель баштарында һынау режимында эшләй башлар тип күҙаллана. Был хаҡта журналистарға «Өфө» аэропортының төҙөлөш буйынса директор урынбаҫары Вячеслав Шульга хәбәр итте.
— Төҙөлөш этабы тамамланды, хәҙер яңы һәм иҫке терминалдар араһында коммуникация системаларын яйға һалыу, программа тәьминәтен индереү бара, — тип һөйләне Вячеслав Шульга. — Үткәреү пунктын техник яҡтан йыһазландырыу буйынса бөтә эштәр ҙә тамамланғас, терминал пассажирҙарҙы халыҡ-ара статуста хеҙмәтләндерә башлаясаҡ. Хәҙерге көндә әҙерлек эштәре башҡарылған, ҡорамалдар ҡуйылған, үткәреү пунктын рәсмиләштереү талап ителә. Терминалды сафҡа индереүҙең аныҡ датаһы шуға бәйле.
Вячеслав Шульга һүҙҙәренсә, пассажирҙар өсөн уңайлылыҡ кимәле «С» IATO категорияһына ярашлы буласаҡ.
Әлеге көндә аэропорт терминалы сәғәтенә 200 пассажирҙы хеҙмәтләндерә, яңы терминал сафҡа ингәс, был һан 800-гә етәсәк. Төҙөлөш-монтаж эштәренең яҡынса хаҡы миллиард һумдан ашыуыраҡ тәшкил итте, үткәреү пункты 260 миллион һумға барып баҫты. Биләмә саммиттарға тиклем төҙөкләндереләсәк.
Өфө аэропортының йәйге теҙмәһе былтырғы күләмдәрҙән сығып билдәләнгән. Халыҡ-ара йүнәлештәргә пассажирҙар ағымы һиҙелерлек кәмеүгә ҡарамаҫтан, Өфөнән Төркиәгә, Египетҡа, Кипрға, Тунисҡа, Италияға, Грецияға осорға мөмкин буласаҡ. Пассажир ташыусылар быйыл йәй илебеҙ курорттарының популярлығы артыуын күҙаллай һәм көньяҡ төбәктәргә осоштар йышлығын арттыра.


c: text/html

text:
Республика етәксеһе Әбйәлил районында һабантуйҙа ҡатнаштыФото: Андрей Старостин
Республика етәксеһе Әбйәлил районында һабантуйҙа ҡатнашты
Республика етәксеһе Әбйәлил районында һабантуйҙа ҡатнаштыФото: Андрей Старостин
Әбйәлил районында һабан байрамы уҙҙы, унда республика етәксеһе ҡатнашты. Рөстәм Хәмитов ауыл эшсәндәрен сәсеүҙе тамамлау менән ҡотланы һәм иң яҡшы хеҙмәткәрҙәргә дәүләт һәм ведомство наградаларын тапшырҙы.
«Әбйәлил ере хозур тәбиғәте менән генә түгел, ә иң мөһиме – иҫ киткес, талантлы һәм эшһөйәр, изге һәм ҡунаҡсыл кешеләре менән бай. Тап бында быуындарҙың, мәҙәниәттең һәм дәүерҙәрҙең ныҡлы бәйләнеше һиҙелә», — тип билдәләне төбәк етәксеһе. — «Район уңыштарында бөтә республика уңышы сағыла. Бында килер алдынан төҙөлөш урындарын ҡараным. Оҙаҡламай – быйыл көҙ яңы балалар баҡсаһы асыласағын беләм. Юл, һыу үткәргес, бөтә кәрәкле объекттар төҙөлөшө бара». Властың төп маҡсаты – «кешеләргә ярҙам итеү, улар яҡшы йәшәһен, кәйефтәре күтәренке, эш хаҡы лайыҡлы, перпектива һәйбәт булһын өсөн барыһын да эшләү».
Республика етәксеһе Башҡортостандың Почет грамотаһын агроном Алексей Гусевҡа тапшырҙы. «БР атҡаҙанған ауыл хужалығы хеҙмәткәре» исеме менән малсы Айрат Ғәликәев бүләкләнде. «БР атҡаҙанған мәҙәниәт хеҙмәткәре» исеме Амангилде ауылы Мәҙәниәт йорто художество етәксеһе Дәүләт Ҡадыровҡа бирелде. Хеҙмәт ветераны Фәрит Яҡупов «Рәсәйҙең агросәнәғәт комплексын үҫтереүгә индергән өлөшө өсөн» РФ Ауыл хужалығы министрлығының алтын миҙалы менән наградланды.

robotstxt: allowed

filter: keep


text:
Фото:
Республика уҡыусылары Еңеүҙең 70 йыллығы айҡанлы «Хәтер көндәре» акцияһын ойошторҙо
Фото:
ӨФӨ, 2015 йыл, 24 март. /«Башинформ» мәғлүмәт агентлығы, Гөлфиә Акулова/.
Башҡортостанда Еңеүҙең 70 йыллығы айҡанлы «Хәтер көндәре» акцияһы бара. Идея авторы — Күгәрсен районы Мораҡ ауылынан етенсе класс уҡыусыһы Валерия Гусева. Акция Бөйөк Ватан һуғышы геройҙары һәм Еңеүгә үҙ өлөшөн индергән кешеләр тураһында хәтирәләр һаҡлау маҡсатында уҙғарыла.
«Минең ҡарт олатайҙарымдың барыһы ла Бөйөк Ватан һуғышында ҡатнашҡан. Беҙ ата-бабаларыбыҙҙың ҡаһарманлығын онотмаҫҡа тейеш. Шуға күрә класташтарым, дуҫтарым, һуғыш ветерандары һәм тыл эшсәндәре менән бергә «Хәтер көндәре»н үткәрәбеҙ, — тине уҡыусы.
Сараларҙа һуғыш ветерандарына ихтирам күрһәтергә теләгән һәр кем ҡатнаша. Акцияның иң әүҙем ағзалары һуғыш ветерандарына һәм тыл эшсәндәренә бара, мәктәптәрҙә улар менән осрашыуҙар ойоштора. «Хәтер дәрестәре»ндә балалар класташтарына ата-бабалары хаҡында һөйләй. Акция саралары иҫәбендә — «Еңеү әҙәбиәте» флешмобы. Һуғышта ҡатнашыусылар һәм тыл эшсәндәре яратҡан шиғырҙарын уҡый, фронт йырҙарын башҡара. Уҡыусылар сығыштарҙың видеояҙмаларын «Бәйләнештә» сайтындағы төркөмгә ҡуя. Акция аҙағында «Еңеү рәсемдәре» күргәҙмәһен үткәреү күҙаллана.
Күгәрсен районының әүҙем ағзалары башҡа ҡала-район халҡын проектҡа ҡушылырға саҡыра. «Хәтер көндәре» халыҡ акцияһының бурыстары — йәш быуынды илһөйәрлек рухында тәрбиәләү, һуғыш һәм хеҙмәт ветерандарына хөрмәт күрһәтеү, балаларҙың ижади үҫешенә булышлыҡ итеү.


text:
Республикала торлаҡ төҙөлөшө күләмдәре артҡан
Быйыл тәүге өс айҙа Башҡортостанда бөтә төр финанслау сығанаҡтары иҫәбенә 2938 фатир сафҡа индерелгән. Торлаҡтың дөйөм майҙаны 295,3 мең квадрат метрҙы тәшкил иткән. Былтырғы кимәлгә ҡарағанда был 6,8 процентҡа күберәк, тип хәбәр иттеләр Башҡортостанстатта.
Әүәлгесә торлаҡтың төп күләме шәхси йорт төҙөүселәргә тура килә. Торлаҡ төҙөлөшө структураһында халыҡтың үҙ иҫәбенә һәм кредиттар ярҙамында төҙөлгән йорттары 88,4 процентты тәшкил итә. Граждандар менән дөйөм майҙаны 260 мең квадрат метрҙан ашыу 2,4 мең шәхси йорт күтәрелгән.
Ауылдарҙа 2012 йылдың өс айында 139,1 мең квадрат метр торлаҡ йорт сафҡа индерелгән. Ҡалаларҙа был һан бер аҙға ғына күберәк — 156,2 мең «квадрат», уҙған йылдағы ошо уҡ осорға ҡарата был 105,7 һәм 107,8 процентҡа тиң.


text:
Өфө бюджетына муниципаль мөлкәтте приватизациялауҙан 2013 йылда 1,3 миллиард һум ингән
Өфө бюджетына муниципаль мөлкәтте приватизациялауҙан 2013 йылда 1 342 миллион һум ингән. Был хаҡта ҡала хакимиәтенең оператив кәңәшмәһендә Муниципаль милек идаралығы начальнигы урынбаҫары Тамара Пушкарева хәбәр итте. Күрһәтелгән суммаға алдан төҙөлгән һатып алыу-һатыу килешеүҙәре буйынса түләүҙәр ингән, тип аңлаттылар мэрияның матбуғат хеҙмәтендә.
Йыл дауамында 222 объектты һатыуҙан 1 877, 7 миллион һум килем кергән. Бер квадрат метрҙың уртаса хаҡы 38,5 мең һум тәшкил итте.
2009-2013 йылдарҙа Өфөлә 6,6 миллиард һумға дөйөм 187 мең квадрат метр майҙанлы кеше йәшәмәй торған муниципаль фондттан 846 объект приватизацияланған. Был биш йыл эсендә ҡала бюджетына 3,8 миллиард һумдан ашыу күсерелгән.


text:
“Каустик” асыҡ акционерҙар йәмғиәтендә яңы производство сафҡа индерелдеФото: Олег Яровиков
“Каустик” асыҡ акционерҙар йәмғиәтендә яңы производство сафҡа индерелде
“Каустик” асыҡ акционерҙар йәмғиәтендә яңы производство сафҡа индерелдеФото: Олег Яровиков
Башҡортостан Республикаһы Президенты М.Ғ. Рәхимов “Каустик” асыҡ акционерҙар йәмғиәтендә булды. Бында яңы инновацион производство – винилхлорид-поливинилхлорид етештереүҙә технологик инновациялар сафҡа индерелде.
Һуңғы өс йылда предприятиеның инновацион сәйәсәте үрҙә әйтелгән продукттарҙы йылына 200 мең тоннаға тиклем етештерелә башлауға һәм 2012 йылға йылына 400 мең тоннаға еткереү өсөн база булдырыуға ҡайтып ҡала.
Идарасы акционерҙар винилхлорид-поливинилхлорид комплексы буйынса инвестиция программаһын төҙөгәндә Рәсәй һәм донъяның конкуренциялы мөхитендә винилхлорид-поливинилхлорид баҙарының бөгөнгөһө һәм киләсәге тураһындағы мәғлүмәттәрҙе ентекле өйрәнеп һәм дөйөмләштереп, ҡуйылған бурыстарҙы тормошҡа ашырыу этаптарын билдәләне.
2007 йылдың ноябрендә Директорҙар советы тарафынан заводты үҫтереү стратегияһы ҡабул ителгәндә суспензиялы поливинилхлорид производствоһы проект ҡеүәте йылына 120 мең тонна тәшкил иткән ҡоролманан һәм 1966 йылдан бирле файҙаланылған йылына 30 мең тонна етештереүсәнлекле иҫке ҡорамалдан тора ине. Уны файҙаланыуҙан сығарырға, 1996 йылда реконструкция үткән ҡеүәттәр базаһында планлаштырылған инновацияларҙы ғәмәлгә индерергә ҡарар ителде. Бынан ары суспензиялы поливинилхлорид ыҫмалаһы алыу ҡоролмаһының ҡеүәте йылына 200 мең тонна тәшкил итәсәк.
Инвестицияларҙың дөйөм күләме 2,6 миллиард һум тип билдәләнә.
Республика Президентына башҡарылған эштәр хаҡында һөйләнеләр. Атап әйткәндә, ҡеүәтле мейес монтажланған, дүрт яңы градирня, һыуытҡыстар, конденсаторҙар, насос, компрессор ҡоролмалары ҡуйылған, һыу әҙерләү узелында ҡайһы бер яңы технологик эшләнмәләр ғәмәлгә индерелгән.
ПВХ етештереү цехында яңы киптереү мейесе, ике центрифуга, йылылыҡ алмаштырғыстар, дегазация колоннаһы монтажланған, “Меllеrs” фирмаһы етештергән икенсе ыҫмала төрөү линияһы эшкә ҡушылған, пневмотранспорт һәм янғын һүндереү системаһы өсөн яңы ҡоролма ҡуйылған.
Уникаль инновацион ҡарарҙар иҫәбендә Рәсәйҙә тәүге тапҡыр өҙлөкһөҙ дозаларға бүлеү технологияһын тәьмин итеүсе ҡоролма һатып алынған һәм монтажланған.
Бынан тыш, газ, һыу, быу, конденсат биреү һәм коммуникациялар һәм башҡа үткәргес материалдар һалынған, электр кабелдәре һәм ҡорамалдары өсөн эстакада ҡоролған. Аҡса һалыу күләме ярайһы уҡ ҙур: энергия менән тәьмин итеү объекттарын һатып алыу һәм монтажлау заводҡа 166,5 миллион һумға, ВХ-ПВХ комплексының технологик процестарына идара итеү системаларын ҡайтанан йыһазландырыу 201 миллион һумға төшкән.
Винилхлорид-поливинилхлорид етештереүҙең технологик инновацияларын ғәмәлгә индереү барышында ҡорамалдар әҙерләүгә, эштәр башҡарыуға үҙебеҙҙең һәм сит илдәрҙең 32 компанияһы йәлеп ителгән. Әммә Башҡортостан Республикаһы, атап әйткәндә, Стәрлетамаҡ ойошмаларына өҫтөнлөк бирелгән.
Үҙебеҙҙең һәм сит илдәрҙең төп поставкалаусылары, проекттар эшләүселәре менән хеҙмәттәшлек итеп, “Каустик” асыҡ акционерҙар йәмғиәте белгестәре сроктар буйынса ла, финанслауҙа ла ҡәтғи билдәләнгән графиктан бер көнгә лә артта ҡалманы. Мәҫәлән, сараларҙы тормошҡа ашырыу барышында 2009 йылдың 1 октябренә өҫтәмә хаҡҡа һалымды иҫәпкә алмайынса 1 530 569 мең һум үҙләштерелгән.
Шуны билдәләргә кәрәк: производствоны модернизациялағанда тәбиғәтте һаҡлау сараларына айырым иғтибар бирелгән. Мәҫәлән, атмосфера һауаһы мониторингы системаһы булдырылған. Инвестициялар күләме 9,178 миллион һум тәшкил иткән. Санитария-һаҡлау зонаһы проекты эшләнгән. Быға 5,154 миллион һум тотонолған. Биологик таҙартыу ҡоролмаларын реконструкциялауға 106 миллион һум аҡса һалынған.
2009–2010 йылдарҙа шлам туплағыстарҙа төпрәне механик һыуһыҙландырыу буйынса 61,327 миллион һумлыҡ проект тормошҡа ашырыласаҡ.
Киләсәктә предприятие етештереү ҡеүәттәрен арттырыуҙы дауам итергә ниәтләй. Предприятие белгестәре программаны тормошҡа ашырыуҙа яңы мөмкинлектәр эҙләй. 2009 йыл башында ПВХ етештереү лабораторияһында юғары һөҙөмтәле һәм уникаль модификациялаусы өҫтәмә алынған. Ул төрлө маркалағы ПВХ алыу процесында файҙаланыла.
БР Президенты Мортаза Рәхимов яңы производство менән танышып сыҡты, процестың техник яҡтары, шулай уҡ етештереү ҡеүәттәрен арттырыу мөмкинлеге менән ҡыҙыҡһынды. Әле яңыртылған линияла йылына 200 мең тонна продукция етештерә алалар, әммә сеймал етерлек күләмдә булған осраҡта (ә ул үҙебеҙҙә етештерелә һәм “ Салауатнефтеоргсинтез” тарафынан тәьмин ителә) продукция сығарыуҙы йылына 20-30 мең тоннаға арттырырға мөмкин.
Ошондай уҡ проект Түбәнге Новгородта “СИБУР” холдингы тарафынан тормошҡа ашырыла.
Әле Рәсәйҙә ПВХ-ға ихтыяж йылына 900 мең тонна тәшкил итә. “Каустик”тың модернизацияланған ҡеүәттәрен эшкә ҡушыу менән илдә поливинилхлорид етештереү йылына 550 мең тоннаға етәсәк.


text:
Баш ҡалала БРИКС илдәрендәге хеҙмәт министрҙары декларацияға ҡул ҡуйҙы Фото: Олег Яровиков
Баш ҡалала БРИКС илдәрендәге хеҙмәт министрҙары декларацияға ҡул ҡуйҙы
Баш ҡалала БРИКС илдәрендәге хеҙмәт министрҙары декларацияға ҡул ҡуйҙы Фото: Олег Яровиков
ӨФӨ, 2016 йыл, 27 ғинуар. /«Башинформ» мәғлүмәт агентлығы, Эльмира Сабирова/.
Өфөлә БРИКС илдәрендәге хеҙмәт министрҙары декларацияға ҡул ҡуйҙы. Рәсәй, Бразилия, Һиндостан, Ҡытай Халыҡ Республикаһы һәм Көньяҡ Африка Республикаһындағы тармаҡ министрҙарының ике көнлөк осрашыуы ошо мөһим халыҡ-ара документты ҡабул итеү менән тамамланды.
Декларацияға ҡул ҡуйғанда, биш илдең министрҙары социаль партнерҙарҙың хеҙмәт һәм мәшғүллек өлкәһендә сәйәсәтте тормошҡа ашырыуға индергән өлөшөн юғары баһалап, социаль диалогтың мөһим ролен һәм коллектив килешеүҙәрҙең әһәмиәтен билдәләне. Документтағы пункттарҙың береһе етештереүҙә яңы технологиялар индереүгә ҡағыла, был хеҙмәт етештереүсәнлеген арттырасаҡ. Декларацияла хеҙмәт баҙарын рәсмиләштереү мөһим урын биләй. Министрҙарға рәсми булмаған мәшғүллек проблемаларын хәл итеү өсөн Халыҡ-ара хеҙмәт ойошмаһының тәҡдимдәрен күҙ уңында тотоу бурысы йөкмәтелде. Ҡабул ителгән декларацияның төп ҡаҙаныштарының береһе — БРИКС илдәре араһында мәғлүмәт менән алмашыу мөмкинлеге, тип иҫәпләй министрҙар.
«Башинформ» агентлығы хәбәр иткәнсә, БРИКС илдәрендәге хеҙмәт һәм мәшғүллек министрҙарының осрашыуы тәүге тапҡыр уҙғарылды. Ул Рәсәйҙең БРИКС-та рәйеслек итеү барышында ойошторолған һуңғы сара булды. Кисә Өфөлә ошо халыҡ-ара ойошмала рәйеслек итеү бурысы Һиндостанға тапшырылды, тип аңлатма бирҙеләр Башҡортостан Хеҙмәт һәм халыҡты социаль яҡлау министрлығының матбуғат хеҙмәтендә.


text:
Фото:
Башҡортостан Президенты Рөстәм Хәмитов республикала праймериз кандидаттарының төбәк исемлеген етәкләй
Фото:
Башҡортостан Президенты Рөстәм Хәмитов республикала праймериз кандидаттарының төбәк исемлеген етәкләй. Йыйылған тауыштар һаны буйынса тәүге унау иҫәбендә — Константин Толкачев, Павел Крашенинников, Зөһрә Рәхмәтуллина, Павел Качкаев, Александр Дегтярев, Марсель Йосопов, Әнүәр Мәхмүтов, Андрей Назаров, Михаил Тарасенко. 5 августа «Башинформ» агентлығында үткән матбуғат конференцияһында әйтелгән алдан тауыш биреү һөҙөмтәләре шул рәүешле билдәләнә. Башҡортостан Республикаһында Дөйөм Рәсәй халыҡ фронтының яуаплы координаторы Александр Дегтярев, праймериз кандидаттары — РФ Дәүләт Думаһының Гражданлыҡ, енәйәт, арбитраж һәм процессуаль ҡануниәт буйынса комитеты рәйесе Павел Крашенинников, «Эшлекле Рәсәй» йәмәғәт ойошмаһының Башҡортостан төбәк бүлексәһе рәйесе Рафаэль Мәрҙәншин, «Башҡортостан татарҙары» йәмәғәт ойошмаларының төбәк берлеге рәйесе Рәмил Бигнов журналистар менән осрашты.
Төбәк исемлегенә ингән алтынсы саҡырылыш Дәүләт Думаһына кандидаттар өсөн алдан тауыш биреү Башҡортостанда планлаштырылған 17 майҙансыҡтың унауһында үткән, унда 3600 вәкил ҡатнашҡан.
— «Экваторҙы» үткәндән һуң, праймериз барышында билдәләнгән тенденциялар хаҡында ла әйтергә була, — тине Александр Дегтярев. – Беренсе, асыҡтан-асыҡ һөҙөмтә – Башҡортостан Президенты Рөстәм Зәки улы Хәмитов 123 кандидаттан торған исемлектең лидеры булып тора. Кандидаттарҙың тәүге егермеһен алып ҡараһаҡ, унда берҙәм рәсәйлеләр менән бер рәттән – дүрттән бер өлөшө самаһы — Дөйөм Рәсәй халыҡ фронты вәкилдәре. Тәүге утыҙын алһаҡ, унда Халыҡ фронты тәҡдим иткән кандидаттар 30 процент самаһы тәшкил итә. Дәүләт Думаһында Башҡортостандан депутаттар һаны декабрҙә үтәсәк Дәүләт Думаһына һайлауҙарҙа республика һайлаусыларының тауыш биреү һөҙөмтәләренә бәйле билдәләнәсәге аңлашыла. Әммә исемлектәге күпселек кандидаттарҙың праймеризда танылыу алыуы көн кеүек асыҡ. Билдәле сәйәсмәндәрҙән тыш, улар араһында Дөйөм Рәсәй халыҡ фронтына ҡараған йәмәғәт ойошмаларынан да яңы кешеләр күп.
Кандидаттар программалары уларҙың проблемаларҙы яҡшы аңлауын күрһәтә, ләкин был мәсьәләләрҙе хәл итеүҙә кандидат роленең ниндәй булыуын барыһы ла аңлап етмәй, тип белдерҙе Александр Дегтярев. Праймериз тағы ла ете майҙансыҡта үтәсәк һәм кандидаттар исемлегендә үҙгәрештәр ҙә булыуы мөмкин, тине ул.
Праймериздың йәнә бер мөһим һөҙөмтәһе –праймериз кандидаттары һаны йөҙҙән ашҡан Рәсәй төбәктәренең төркөмөн Башҡортостан етәкләй (был төркөмдә — Свердлов, Силәбе, Ростов, Волгоград, Новосибирск өлкәләре, Краснодар крайы һәм Дағстан Республикаһы).
Башҡортостан Республикаһында Дөйөм Рәсәй халыҡ фронтының яуаплы координаторы фекеренсә, был – праймеризға кандидаттар тәҡдим итеү процессында йәмәғәт ойошмаларының әүҙемлеге генә түгел, республикала был процедураның демократик тәбиғәтле булыуы күрһәткесе лә.


text:
Рөстәм Хәмитов «Өфө-Арена»ның икенсе сиратын сафҡа индереүгә бәйле тантанала ҡатнаштыФото: Андрей Старостин
Рөстәм Хәмитов «Өфө-Арена»ның икенсе сиратын сафҡа индереүгә бәйле тантанала ҡатнашты
Рөстәм Хәмитов «Өфө-Арена»ның икенсе сиратын сафҡа индереүгә бәйле тантанала ҡатнаштыФото: Андрей Старостин
20 ноябрҙә Башҡортостан Президенты Рөстәм Хәмитов «Өфө-Арена» универсаль спорт аренаһының икенсе сиратын асыу тантанаһында ҡатнашты. Республика башлығы байрамға йыйылғандарҙы ҡотлап, шайба ырғытыу йолаһын үтәне һәм «Салауат Юлаев» хоккей клубының үҫмерҙәр командаһы араһындағы матчты ҡараны, тип хәбәр итә республика башлығының матбуғат хеҙмәте.
Тантанала сығыш яһап, республика башлығы, «беҙҙең республикала һәйбәт спорт объекттары төҙөлөүенең дауам ителгәненә һоҡланып ҡарайым», тип билдәләне. Яңы спорт комплексын ул «бик ҡыҙыҡлы, матур, республика өсөн кәрәкле » объект тип атаны.
— Беҙҙә, Өфөлә, яҡын киләсәктә йәштәр араһында шайбалы хоккей буйынса донъя чемпионаты, Бөтә донъя балалар уйындары кеүек ҙур ярыштар үткәреләсәк. Һәм был зал, был боҙ мотлаҡ файҙаланыласаҡ, бында ҡыҙыҡлы баталиялар, мауыҡтырғыс ярыштар үтәсәк, уларҙы беҙҙең ҡала, илебеҙ көйәрмәндәре генә түгел, бөтә донъя күҙәтәсәк, — тине Рөстәм Хәмитов. Ул «ошо матур боҙ һарайын төҙөүгә үҙенең күңелен һалған төҙөүселәргә» рәхмәтен белдерҙе, йәш хоккейсыларға,фигуристарға яҡшы һөҙөмтәләр теләне.
Белешмә өсөн. «Өфө-Арена» универсаль спорт аренаһы Башҡортостандағы яһалма боҙло иң ҙур спорт ҡоролмаһы булып тора – уның дөйөм майҙаны 30 мең квадрат метрға тиң. Комплекс 7950 тамашасыға иҫәпләнгән төп боҙ майҙансығынан һәм әле асылған 650 тамашасылыҡ бәләкәй аренанан тора. Объекттың икенсе сираты 2010 йылдың майында төҙөлә башлай. Төҙөлөштөң дөйөм смета хаҡы 562 млн һум тәшкил иткән – аҡса республика һәм федераль бюджеттарҙан, шулай уҡ бюджеттан тыш сығанаҡтарҙан йүнәлтелгән.
Яңы комплекстың биш ҡатлы бинаһы боҙ майҙанын, хоккей ярыштары үткәреү өсөн аренаны, волейбол, гандбол, баскетбол буйынса күнекмәләр үткәреү өсөн универсаль уйын залын, медицина-һауыҡтырыу һәм ярҙамсы биналарҙы, шулай уҡ ике ҡатлы 222 урынлыҡ машиналар ҡуйыу майҙанын үҙ эсенә ала.


text:
Марат Мәһәҙиев: республикала ғәҙәттән тыш хәлдәр булманыФото: Олег Яровиков
Марат Мәһәҙиев: республикала ғәҙәттән тыш хәлдәр булманы
Марат Мәһәҙиев: республикала ғәҙәттән тыш хәлдәр булманыФото: Олег Яровиков
Үткән йыл ил өсөн хәүефле техноген авариялар, тәбиғәт фажиғәләре менән ауырға тура килһә лә, Башҡортостанда социаль мәғәнәгә эйә булған ғәҙәттән тыш хәлдәр булманы. Был турала “Башинформ” агентлығының матбуғат конференцияһында Башҡортостан Республикаһының Ғәҙәттән тыш хәлдәр министрлығы етәксеһе Марат Мәһәҙиев хәбәр итте. Уның һүҙҙәренә ҡарағанда, яҙғы ташҡын осорондағы хәлдәр, урмандағы янғындар контролгә алынған. Быйыл янғын һәм үлем осраҡтары иҫәбе бер аҙға кәмегән.
2009 йылда республикала бөтәһе 4665 янғын сығыуы теркәлә, 335 кеше һәләк була, шуларҙың 18-е бала, 345 кеше тән йәрәхәттәре ала.
Алдағы оҙайлы Яңы йыл каникулдары менән бәйле, белгестәр ут сығыу һәм янғын ҡорбандары һаны артыу ихтималлығын күҙаллай.


text:
Ҡасан булһа ла бит ни тиклем рәсми рәүештә башланып түгел, төньяҡ полушария, беҙ оло ғорурлыҡ менән аҙағында версияһын 0.7.5 беҙҙең плагина. Был версия өстә яңы ярҙам телдәрен торған ине ҡатнашасағы нисек Поддерживаемые бөгөн Google компанияһы күсерергә – Бенгальский, Гуджарати, Канада, Тамил һәм телугу теле.
Кереткәнсе торопиться өсөн өстәргә ошо телдәрен үҙ блогы, иҫегеҙгә төшөрәбе, ошо телдәрҙе ҡулланалар прокси AJAX эшләү өсөн хаҡ, тип аңлата улар тудыра йөкләнеше серверы ярҙамында беренсе толкование менән яңы тәржемә юлдар (заставки уны килтерергә тәржемә-се Google). Шуға күрә һайлайһы, тик һеҙ бар ине уведомление…
Бынан тыш, был версия өстә копию түгел предопределяться локаль буйынса шаблон менән transposh шаблон буйынса йоҡа тар таҡта, бындай тәртибе (татарстан, яңы 0.7.4) МУ мөмкинлек бирҙе файҙаланыусыларға эйә админ биттәре уларҙың телендә, әммә икенсе яҡтан раздражать кулланыусылар теләгән идара итә сайттары араһында был башҡа Тел, менән сағыштырғанда, шаблон буйынса, шуға күрә хәҙер был настраиваться.
Беҙ шулай уҡ шыртты тәржемә сит интерфейса, кәрәк һәм бынан алдағы өсөн бәйләнеш сараһы урнаштырырға бурысты хәҙер сохраните үҙгәрештәр, сделанные, һәм диалог булмаясак тағы бер ҡат центрус ваҡытта нажи был кнопок.
Беҙ һезгә шар тип уйлайбы был версия.


text:
Борис Мелкоедов республиканың бөтә элемтә тармаҡтары хеҙмәткәрҙәрен Радио көнө менән ҡотланы
Башҡортостандың Матбуғат һәм киң мәғлүмәт саралары буйынса агентлығы етәксеһе Борис Мелкоедов радио хеҙмәткәрҙәрен, элемтәселәрҙе һөнәри байрамдары – Радио көнө менән ҡотланы.
— 1895 йылдың 7 майында тәүге радиобәйләнеш сеансы булдырылған. Тотош донъябыҙҙы үҙгәрткән был асыш тормошобоҙҙоң айырып алғыһыҙ өлөшөнә әүерелде. Бөгөн мәғлүмәттең йәнләнеп китеүе бихисап ғалимдар, инженерҙар, техниктар быуыны хеҙмәте һөҙөмтәһе булып тора. Радио көнөн телевидение, радио, почта хеҙмәткәрҙәре, элемтәселәр байрамы тип атарға була. Тормошобоҙҙо заманса коммуникацион технологияларһыҙ күҙ алдына ла килтереп булмай. Элемтә беҙгә, донъяның ниндәй генә нөктәһендә булмайыҡ, ғаилә, дуҫтар, хеҙмәттәштәр менән аралашыу шатлығын бүләк итә. «Бәйләнештә булыу» — тимәк, киләсәккә ынтылыу. Һеҙҙең профессионализмығыҙ, эшкә яуаплы ҡарашығыҙ арҡаһында беҙҙең журналистика һәм элемтә Рәсәйҙең мәғлүмәт киңлегендә республика исеменән уңышлы сығыш яһай, — тиелә ведомство башлығының ҡотлау хатында.
Борис Мелкоедов тармаҡ хеҙмәткәрҙәренә «ныҡлы һаулыҡ, именлек, илһам, ижади уңыштар һәм яңы еңеүҙәр» теләне.


text:
Төмәндә Башҡорт киноһы фестивале үтәсәк
26 июндә Төмәндең «Ангажемент» йәштәр театрында Башҡорт киноһы фестивале үтә. Сараны ойоштороусылар булып «Башҡортостан» киностудияһы, Башҡортостан Республикаһының Силәбе өлкәһендәге Даими вәкиллеге сығыш яһай. Бындай фестивалдәр бығаса Силәбе, Магнитогорск, Шадринск ҡалаларында ҙур уңыш менән үтте.
Төбәктәр араһында дуҫтарса мөнәсәбәттәрҙе нығытыу, йәмәғәтселекте Башҡортостан кино сәнғәтенең иң яҡшы эштәренә йәлеп итеү, халыҡта эстетик зауыҡ формалаштырыу осрашыуҙың төп маҡсаттары булып тора. Фестиваль программаһына иң яҡшы тулы һәм ҡыҫҡа метражлы фильмдар, анимация индерелде.
Фильмдар башҡорт һәм рус телдәрендә күрһәтеләсәк.


text:
Башҡортостандың Ауыл хужалығы министрлығында яңы министр урынбаҫары тәғәйенләнде
ӨФӨ, 2014 йыл, 31 декабрь. /«Башинформ» мәғлүмәт агентлығы, Артур Басиров/.
Башҡортостан Президенты Рөстәм Хәмитов Заһит Нуривты республиканың ауыл хужалығы министры урынбаҫары итеп тәғәйенләне. Башҡортостан Хөкүмәте шуға ярашлы ҡарар ҡабул итте. Заһит Нуриев ведомствола механизациялау тармағы һәм «500 ферма» программаһы өсөн яуап бирәсәк.
Заһит Нуриев Башҡортостан ауыл хужалығы институтын тамамлаған. Төрлө йылдарҙа предприятиеларҙа хәүефһеҙлек техникаһы буйынса инженер, Бүздәк районы Ҡаран ауыл советы башҡарма комитеты рәйесе була, БР Министрҙар Советы Эштәр идаралығында эшләй. Һуңғы йылдарҙа Заһит Нуриев «Башҡортостан ауыл хужалығы техникаһы» дәүләт унитар ауыл хужалығы предприятиеһының генераль директоры урынбаҫары һәм беренсе урынбаҫары була.


text:
Республикала 590 белгес кадастр инженеры аттестаты алған
Башҡортостан Республикаһының Ер һәм мөлкәт мөнәсәбәттәре министрлығында кадастр инженерҙарын аттестациялау буйынса быйылғы йылдағы беренсе квалификацион имтихан үтте. 11 дәғүәсенең етәүһе тесты уңышлы тапшырҙы, тип хәбәр иттеләр БР Ер һәм мөлкәт мөнәсәбәттәре министрлығының матбуғат хеҙмәтендә.
2010 йылдан алып кадастр инженерҙарын аттестациялау буйынса 101 квалификацион имтихан үткәрелгән. 590 кеше яңы өлгөләге кадастр инженеры аттестаты алған.
Хәтерегеҙгә төшөрәйек, былтырҙан алып «Күсемһеҙ милектең дәүләт кадастры тураһында»ғы федераль законға ярашлы ғәмәлдәге квалификацион аттестаты булған кадастр инженерҙары ғына кадастр эшмәкәрлеге алып бара ала. Улар техник инвентаризация бюроһы эксперттарына һәм ер үлсәүселәргә алмашҡа килде. Тамамланмаған төҙөлөш объекттары, биналары, ҡоролмаларына бәйле кадастр эшмәкәрлеге алып барыу яңы белгестәрҙең төп бурыстары иҫәбенә инә.


text:
Төбәктә сәнәғәт ҡалдыҡтары менән идара итеү системаһын камиллаштырыуға 12 миллиард һум аҡса йүнәлтеләсәк
Төбәктә 2013 – 2020 йылдарға иҫәпләнгән «Башҡортостан Республикаһында сәнәғәт ҡалдыҡтары менән идара итеү системаһын камиллаштырыу» республика маҡсатлы программаһы раҫланды. Республика Хөкүмәтенең тейешле ҡарарына 2013 йылдың 31 июлендә ҡул ҡуйылды.
Бөтә төр сығанаҡтарҙан программаны финанслау күләме 12 миллиард һумдан ашыу тәшкил итәсәк.
— Сәнәғәт ҡалдыҡтары менән идара итеү системаһын камиллаштырыуға йүнәлтелгән саралар комплексын әҙерләү һәм тормошҡа ашырыу программаның төп маҡсаты булып тора. Шулай уҡ заманса технологиялар һәм утилләштереү алымдарын индереү, сәнәғәт ҡалдыҡтарын эшкәртеү, ҡалдыҡтар менән бысранған ер участкаларын тергеҙеү, тирә-яҡ мөхиткә кире йоғонтоно кәметеү мөһим йүнәлештәр булып тора, — тип хәбәр итте БР Тәбиғәттән файҙаланыу һәм экология министрлығының матбуғат секретары Нина Никандрова.
Муниципаль район һәм ҡала округтары хакимиәттәренә урындарҙа шундай уҡ программалар ҡабул итергә, ҡалдыҡтарҙы эшкәртеү тармағын үҫтереүгә булышлыҡ итергә, экологик йәһәттән зыян килтергән объекттарҙы бөтөрөү буйынса саралар күрергә тәҡдим ителде.
Программаны тормошҡа ашырыу һөҙөмтәһендә бер йыл эсендә барлыҡҡа килгән производство ҡалдыҡтарының дөйөм күләмендә файҙаланылған һәм зыянһыҙландырылған сәнәғәт ҡалдыҡтары өлөшө 24 процентҡа артырға тейеш, шулай уҡ ҡалдыҡтар менән бысранған ер участкаларының дөйөм майҙанында тергеҙелгән ерҙәр өлөшө 10 процентҡа тиклем артырға тейеш. Бынан тыш, программа сиктәрендә 2020 йылға Башҡортостанда урынлашҡан туғыҙ сәнәғәт ҡалдыҡтары объектын бөтөрөү планлаштырыла.


text:
Фото:
Социаль контракт Башҡортостанда мохтаж ғаиләләргә ярҙам итәсәк
Фото:
Башҡортостан Президенты Рөстәм Хәмитов республиканың Хеҙмәт һәм халыҡты социаль яҡлау министрлығына төбәктә мохтаж ғаиләләр өсөн социаль контракт нигеҙендә ярҙам итеүҙең яңы формаһын индереүҙе тәьмин итергә ҡушты.
— Йыл һайын халыҡҡа социаль яҡлау сараларына 11 миллиард һумдан ашыу, йәғни республика бюджетының 13 проценты, йүнәлтелә. Пособиеларҙы уларҙа ысынлап та мохтаж булғандар алырға тейеш, — тип һыҙыҡ өҫтөнә алды Башҡортостандың Хеҙмәт һәм халыҡты социаль яҡлау министрлығы коллегияһының киңәйтелгән ултырышында Рөстәм Хәмитов.
Төбәк етәксеһе фекеренсә, социаль ярҙам «кешене үҙ тормошон яҡшыртыуға үҙгәртергә дәртләндерергә» тейеш. Быға күпселектә социаль контракт нигеҙендә яңы ярҙам күрһәтеү формаһы булышлыҡ итәсәк. Уға ярашлы социаль яҡлау органдары мохтаж ғаиләләргә эшкә урынлашыуҙа, профессиональ белем алыуҙа, үҙ бизнесыңды асыуҙа булышлыҡ итәсәк.
— Был осраҡта, традицион социаль пособиеға ҡарағанда, етерлек матди ярҙам күрһәтеләсәк. 2014 йылда был маҡсаттарға республика бюджетында 50 миллион һумдан ашыу ҡаралған. Мин Хеҙмәт министрлығына республикала бындай практиканы индерергә, был мөһим эштең һөҙөмтәлелеген контролдә тоторға һәм миңә уның уңыштары йәки, уны тормошҡа ашырыу барышында килеп сыҡҡан, проблемалары тураһында һөйләргә ҡушам, — тип хәбәр итте Башҡортостан Президенты.


text:
Федераль грантты БашДУ тикшеренеүҙәрен һәм матди базаһын көсәйтеүгә ҡулланасаҡ
Башҡорт дәүләт университеты алдағы өс йыл дауамында федераль бюджеттан 100 миллион һумға тиклем аҡса аласаҡ. «Башинформ» агентлығының бығаса хәбәр итеүенсә, БашДУ РФ Мәғариф һәм фән министрлығының юғары һөнәри белем биреүсе дәүләт мәғариф учреждениеларын стратегик үҫтереү программаларына ярҙам итеү конкурсында беренсе урынға сыҡты. Ул илдең башҡа 20 вузы менән бер тиң һөҙөмтә күрһәтеп, «Классик университеттар» номинацияһында еңде.
Әйткәндәй, БашДУ конкурста еңгән төбәктәге берҙән-бер вуз.
Университет ректоры Әхәт Мостафиндың әйтеүенсә, вузды үҫтереү буйынса комплекслы программа 2020 йылға тиклемге ваҡытҡа иҫәпләнгән һәм профориентацион эштән алып матди-техник базаны һәм халыҡ-ара хеҙмәттәшлекте үҫтереүгә тиклем ете йүнәлеште үҙ эсенә ала. Мәҫәлән, белем биреү процесын камиллаштырыу маҡсатында республика мәктәптәре менән эшләүҙе әүҙемләштереүҙән тыш, университет ҡарамағында һәләтле балалар өсөн мәктәп-интернат ойоштороу планлаштырыла. Программаны әҙерләүселәр фекеренсә, унда уҡыған балалар алдынғы студенттарға әйләнәсәк һәм уҡыу кимәле буйынса башҡа студенттарға үрнәк буласаҡ. Бынан тыш, дистанцион белем биреү технологияларын, хатта мәктәп эскәмйәһенән башлап ситтән тороп уҡытыуҙы, үҫтереү күҙ уңында тотола.
Фән һәм инновацион эшмәкәрлек өлкәһендә Башҡорт дәүләт университетында нанотехника һәм нанофизика, йыһан технологиялары (ГЛОНАСС системаһын үҫтереү буйынса), биотехнологиялар һәм генетика, шәрҡиәт буйынса махсуслашҡан фәнни-инновацион үҙәктәр ойоштороуға баҫым яһаласаҡ. Вуздың бындай структуралар ойоштороу буйынса тәжрибәһе бар ( БашДУ-ла бер нисә фәнни үҙәк эшләй). Ғилми тикшеренеүҙәр үткәреү өсөн өр-яңы ҡорамалдар һатып алыу ҙа ҡаралған.
Программа йәнә университеттың Туҡай урамындағы корпусын, Сибайҙағы уҡыу биналарын реконструкциялауҙы, Өфөлә һәм Нефтекамала яңы ятаҡтар, фәнни китапхана өсөн айырым корпус төҙөлөшөн дә үҙ эсенә ала.
Әхәт Мостафин әйтеүенсә, конкурста еңеү — университет үҫеше өсөн бик шәп этәргес, сөнки бихисап етди мәсьәләләрҙе вуздар үҙ аллы, финанс ярҙамдан тыш хәл итә алмай.
— Стратегик үҫтереү комплекслы программаһын тормошҡа ашырыу Башҡорт дәүләт университетындағы ғилми тикшеренеүҙәрҙе яңы кимәлгә күтәрергә һәм белем биреү сифатын арттырырға ярҙам итәсәк, – тип иҫәпләй ректор.
Программаға 2012 йылда аҡса күсерелә башлаясаҡ.


text:
Урманда хоҡуҡ боҙоу осраҡтары тураһында федераль номерға бушлай хәбәр итергә мөмкин
Башҡортостан урмандарында янғын хәүефе миҙгеле башланмаһа ла, БР Урман хужалығы министрлығының диспетчер идараһы пункты тәүлек әйләнәһенә эшләй. Пункт Башҡортостандың Урман янғындарын иҫкәртеү һәм һүндереү үҙәгенең структур бүлексәһе иҫәпләнә, уның төп бурысы — янғын хәүефһеҙлегенә мониторинг алып барыу.
Хәҙер һәр кеше урман янғындары тураһында мәғлүмәт биреүҙән тыш, урманда күҙәтелгән хоҡуҡ боҙоуҙар тураһында ла хәбәр итә ала. Урман һағының тура линияһы телефоны: 8(347) 262-40-39. Шулай уҡ яңыраҡ булдырылған федераль номерҙан файҙаланырға мөмкин: 8-800-100-94-00 (шылтыратыу бушлай).
— Диспетчерҙар бурысына, телефон аша мәғлүмәт йыйыуҙан тыш, йыһандан мониторинг үткәреү һәм көмбәҙле камералар ярҙамында урман фондын күҙәтеү ҙә инә,— тип хәбәр итте «Башинформ» агентлығына БР Урман хужалығы министрлығының матбуғат секретары Айбулат Ғәйнуллин. — Былар барыһы ла республика территорияһында урман янғындары сығыу ихтималлығын күҙалларға мөмкинлек бирәсәк.


text:
Баймаҡ районында башҡорт таҡмаҡ әйтешеүселәре ярышты
Баймаҡ районында иң яҡшы башҡорт таҡмаҡ әйтешеүселәрен билдәләнеләр. Темәс ауылында урындағы Мәҙәниәт йорто базаһында «Таҡмаҡ әйтеш-2013» башҡорт таҡмаҡтарын башҡарыусылар фестивале үтте, тип хәбәр иттеләр «Башинформ» агентлығына БР Халыҡтар дуҫлығы йортонан.
Ижади ярышта 6 йәштән алып 85 йәшкә тиклем 138 кеше ҡатнашты. Улар Баймаҡ районының төрлө ауылдарынан үҙҙәренең оҫталыҡтарын күрһәтергә килде.
Фестивалдең маҡсаты – халыҡ ижадында сағыу жанрҙарҙың береһе булған башҡорт таҡмаҡтарын тергеҙеү, һаҡлау һәм популярлаштырыу, һәләтле башҡарыусыларҙы асыҡлау, башҡорт телендә таҡмаҡтар йыйынтығын сығарыу.
Бөтә сығыштар йомғаҡтары буйынса жюри ағзалары конкурс Гран-прийын «Темәс» тарихи-мәҙәни үҙәгенең «Ғилмияза» фольклор коллективына бирҙе. Өлкән йәштәге яңғыҙ башҡарыусылар араһында беренсе урынды Бикйән Шәйәхмәтов (Ҡолсора ауылы), икенсе урынды Фәриҙә Сафиуллина (Түбәнге Иҙрес ауылы), өсөнсө урынды Гүзәл Рахманғолова (Муллаҡай ауылы) яуланы. Шулай уҡ дуэттар һәм коллективтар араһында ла үҙ лидерҙары билдәләнде. Өлкән башҡарыусыларҙан тыш фестивалдә балалар ҙа ҡатнашты. Уларҙың араһында ла еңеүселәр асыҡланды.
Тәнәфестә, жюри эшләгән арала, сәхнәлә талантлы ауылдаштар һәм фестиваль ҡунаҡтары концерт программаһы менән сығыш яһаны.


text:
Өфөлә торлаҡ йорттарҙы капиталь ремонтлау эштәре тамамлана
Өфөлә Торлаҡ-коммуналь хужалыҡты реформалаштырыу программаһы буйынса алып барылған торлаҡ йорттарҙы капиталь ремонтлау эштәре 15 ноябргә тамамланырға тейеш.
Был хаҡта мэрия кәңәшмәһендә ҡала хакимиәте башлығы Павел Качкаев әйтеп үтте.Программа сиктәрендә 246 йортто капиталь ремонтлау ҡаралған.Ваҡыттың аҙ ҡалыуына ҡарамаҫтан, бер нисә объект буйынса мәсьәлә асыҡ ҡала.
— Был объекттарҙа ремонт эштәрен һуҙырға ярамай,— тине мэр.— Төрлө кимәлдәге бюджеттарҙан средстволар етерлек бүленде. Шуға ла ремонт эштәрен ваҡытында тамамлауҙы талап итрегә кәрәк.


text:
Силәбе өлкәһе «Башҡорттар ҡоролтайы»ның яңы район бүлексәһе асылды
Силәбе өлкәһенең Пласт ҡалаһында Силәбе өлкәһе «Башҡорттар ҡоролтайы» йәмәғәт ойошмаһының район бүлексәһен ойоштороу буйынса конференция үтте.
Пласт районы халҡы «Башҡорттар ҡоролтайы» район бүлексәһенең Башҡарма комитетын һайланы һәм уның эшмәкәрлегенең өҫтөнлөклө йүнәлештәрен билдәләне. Район бүлексәһе рәйесе итеп урта мәктәп уҡытыусыһы Зөлфиә Садыҡова тәғәйенләнде.
— Был районда башҡорттар компактлы йәшәй, — ти Зөлфиә Садыҡова. – Беҙҙең өсөн туған телебеҙҙе һәм халҡыбыҙҙың күп быуатлыҡ мәҙәниәтен һаҡлап ҡалыу үтә мөһим.
Пласт районы хакимиәте башлығы Александр Неклюдов «Башҡорттар ҡоролтайы»ның яңы бүлексәһенә һәр яҡлап ярҙам буласағын белдерҙе.
— Был йүнәлештә беренсе аҙымдар яһалды ла инде, – тип билдәләне район башлығы. – Урындағы мәктәптә башҡорт теле уҡытыусыһы ставкаһы булдырылды.
«Башҡорттар ҡоролтайы» рәйесе урынбаҫары Флүзә Ғайсина ойошма эшмәкәрлеге хаҡында һөйләне һәм дуҫлыҡ, артабанғы хеҙмәттәшлек билдәһе итеп район етәкселегенә бүләктәр тапшырҙы.
Учалы сәнғәт һәм мәҙәниәт училищеһы директоры Дамир Әбүбәкиров башҡорттарҙың мәҙәни мираҫын һаҡлауҙа һәр яҡлап ярҙам күрһәтергә вәғәҙә бирҙе.
Конференция сиктәрендә Учалы сәнғәт һәм мәҙәниәт училищеһы студенттары менән әҙерләнгән концерт үтте. Егеттәр һәм ҡыҙҙар башҡорт халыҡ йырҙарын, бейеүҙәрен башҡарҙы, ҡурайҙа уйнаны.


text:
Өфө һәм Бешкәк ғалимдары Украина көрсөгөнөң Ҡырғыҙстандағы интеграция процесына тәьҫирен өйрәнә
ӨФӨ, 2014 йыл, 14 октябрь. /«Башинформ» мәғлүмәт агентлығы, Арина Рәхимҡолова/.
Башҡортостан Республикаһының Гуманитар тикшеренеүҙәр институтында «Украина көрсөгөнөң Ҡырғыҙстандағы интеграция процесына тәьҫире» халыҡ-ара видеоконференция уҙасаҡ. Ойоштороусылар – «Самрау» Евразия үҙәге, БР Гуманитар тикшеренеүҙәр институты, Ҡырғыҙстан Республикаһында (Бешкәк) Бойондороҡһоҙ Илдәр Эштәре, сит илдәрҙә йәшәғән ватандаштар һәм халыҡ-ара гуманитар бәйләнештәр буйынса федераль агентлыҡ (Россотрудничество) Вәкиллеге, «Берлек-Единство» Геосәйәси тикшеренеүҙәр үҙәге (Өфө).
Конференцияла ҡатнашыусылар ағымдағы геосәйәси хәлде һәм эске хәүефһеҙлек ҡурҡынысын бөтөрөү буйынса Ҡырғыҙстан өсөн әҙерләнгән эксперт кәңәштәрен өйрәнәсәк. Политологтар алдында дискуссия барышында йәмғиәттәге геосәйәси ҡаршылаш һәм деструктив көстәр яғынан мәғлүмәти стабилһеҙлеккә ҡаршы тороу алгоритмы әҙерләү бурысы тора. Шулай уҡ ғалимдар Украина сценарийы миҫалы сифатында илдең емерелеүен Ҡырғыҙстанда бындай хәлдең үҫешен иҫкәртеү маҡсаты менән тикшерергә тырышасаҡ. Эксперттар Евразия интеграцияһы формаларын һәм нигеҙҙәрен: иҡтисади, мәҙәни, мәғариф һәм миграция аспекттарын ҡараясаҡ, шулай уҡ Украина көрсөгө ҡарашынан Башҡортостанда йәмғиәттең фекерен һәм сәйәси факторҙар ҡарашын тикшерәсәк.
16 октябрҙә үтәсәк телекүперҙә Башҡортостан һәм Ҡырғыҙстан политологтары, философтары, социологтары, иҡтисадсылары һәм журналистары ҡатнашасаҡ.


text:
Республика Хөкүмәте Социнвестбанкты һауыҡтырыу тәҡдиме менән сығыш яһаныФото: Олег Яровиков
Республика Хөкүмәте Социнвестбанкты һауыҡтырыу тәҡдиме менән сығыш яһаны
Республика Хөкүмәте Социнвестбанкты һауыҡтырыу тәҡдиме менән сығыш яһаныФото: Олег Яровиков
ӨФӨ, 2015 йыл, 7 август. /«Башинформ» мәғлүмәт агентлығы, Артур Басиров/.
Башҡортостан Хөкүмәте Үҙәк банктың етәкселегенә Социнвестбанкты һауыҡтырыу тураһында үтенес менән мөрәжәғәт итте. Хөкүмәт сайтында хәбәр ителеүенсә, был банктың төбәктәге социаль әһәмиәтен иҫәпкә алып һәм кредит ойошмаһын республиканың финанс баҙарында һаҡлап ҡалыу маҡсатында эшләнә.
Кисә Рәсәй банкы Социнвестбанк ваҡытлы хакимиәтенең функцияларын Вкладтарҙы страховкалау буйынса агентлыҡҡа йөкмәтергә ҡарар итте. Хәбәр ителеүенсә, кредит ойошмаһының финанс хәлен тикшереү ваҡытлы хакимиәттең тәү сираттағы бурысы булып тора.
«Социнвестбанк ваҡытлы хакимиәтенең эшмәкәрлеге һөҙөмтәһендә уның эше тергеҙеләсәк, тип иҫәпләй Башҡортостан Хөкүмәте», — тиелә төбәк Хөкүмәтенең белдереүендә.
«Социнвестбанк» асыҡ акционерҙар йәмғиәте 1987 йылда Өфөлә СССР-ҙың торлаҡ-коммуналь хужалыҡ һәм социаль үҫеш банкында теркәлгән. Устав капиталы — 2 миллиард һум. 2015 йылдың 1 авгусына «Социнвестбанк» асыҡ акционерҙар йәмғиәтенең активтары 15,1 миллиард һум тәшкил итә.


text:
Химик элемент
Химик элемент — Менделеев таблицаһындағы атом йәҙрәһенең бер үк зарядына эйә булған бөтә атомдар; ирекле хәлдә тағы ла ябайыраҡ матдәләргә тарҡала алмаған ябай матдәләр. Менделеев таблицаһындағы һәр химик элементтың тәртип һаны һәм символы бар[1].
Йөкмәткеһе
Төшөнсә тарихы[үҙгәртергә | вики-тексты үҙгәртергә]
«Элемент» һүҙен (лат. elementum) боронғо заманда уҡ (Цицерон, Овидией, Горацией) ҡулланғандар. Был һүҙ нимәнеңдер өлөшөн аңлатҡан. Боронғо заманда «Һүҙ хәрефтәрҙән торған кеүек, есемдәрҙә элементтарҙан тора» тигән төшөнсә киң таралған булған. Был һүҙҙә латин алфавитындағы : l, m, n, t («el» — «em» — «en» — «tum») хәрефтәренән килеп сыҡҡан[2]. 1960 йылда химиктарҙың халыҡ-ара съездында молекула һәм атом төшөнсәләре ҡабул ителә.
Химик элементтың хәҙерге заман төшөнсәһе: Химик элемент — йәҙрәһе ыңғай зарядлы һәр айырым атом.
Билдәре химик элементтар[үҙгәртергә | вики-тексты үҙгәртергә]
2010 йылдың апреленә торошло 118 химик элемент булыуы билдәле, уларҙың 94-е тәбиғәттә осрай (ҡайһы берҙәреең эҙҙәре генә). Ҡалған 24-е яһалма юл менән ядро реакцияһында барлыҡҡа килә. Тәүге 112 элемент даими, ҡалғандары — ваҡытлыса.
Химик элемент символы[үҙгәртергә | вики-тексты үҙгәртергә]
Элементтың символы
- элементтың исемен
- элементтың бер атомын
- был элементтың бер моль атомын
аңлата. Элементтың символына ҡыҫҡартылған исемен латинса исемен яҙалар: Cu — баҡыр (cuprum), Ag — көмөш (argentum), Fe — тимер (ferrum), Au — алтын (aurum), Hg — терегөмөш (hydrargirum).
Миҫал:
- — ике атомдан торған водород молекулаһы
- —2+ зарядлы баҡыр ионы
- Ҡалып:Nuclide2 — йәҙрә заряды 6, атом массаһы 12 булған углерод атомы.
Тарихы[үҙгәртергә | вики-тексты үҙгәртергә]
Химик элементтар символдары системаһын 1811 йылда швед химигы Я. Берцелиус тәҡдим итә. Химик берләшмә символ элементтың сифат составын ғына түгел, һан яғынан химик үҙенсәлеген күрһәтә, сөнки символ һәр элементтың йәҙрә зарядын, тышҡы ҡатламда электрондар һанын күрһәтә.
Химик элементтың карточкаһы[үҙгәртергә | вики-тексты үҙгәртергә]
- 1 — химик элементтың билдәһе.
- 2 — исеме.
- 3 — химик элементтың тәртип һаны, атомдағы протондар һаны.
- 4 — атом массаһы.
- 5 — энергетик ҡатламдарҙа электрон урынлашыуы.
- 6 — электрондар конфигурацияһы.
Химик элементтарҙың тәбиғәттә таралышы[үҙгәртергә | вики-тексты үҙгәртергә]
Бөтә химик элементтарҙың 88-е тәбиғәттә таралған. Технеций Tc (тәртип һаны 43), прометий Pm (61), астат At (85) и франций Fr (87), һәм урандан U (тәртип һаны 92) һүң урынлашҡан элементтар яһалма юл менән алынған. Уларҙың ҡайһы берҙәре бик аҙ миҡдарҙа тәбиғәттә табыла.
Ер ҡабығында кислород һәм кремний киң таралған. Был элементтар алюмин, тимер, кальций, натрий, калий, магний, водород һәм титан менән Ер ҡабығының 99 % тәшкил итәләр, ҡалған элементтарға 1% тура килә. Ер ҡабығында элементтарҙың масса миҡдары кларк һаны менән күрһәтелә.
Ер ҡабығы составы мантия һәм Ер төшө составынан айырыла. Ер төшө тимер һәм никельдан тора. Шулай уҡ Ҡояш системаһы составы йыһан составынан айырыла. Йыһан да иң күп таралған элемент водород һәм гелий.
Химик матдәләр[үҙгәртергә | вики-тексты үҙгәртергә]
Химик матдә бер төрлө элементтарҙан (ябай матдә) һәм төрлө элементтарҙан (ҡатмарлы матдә йәки химик ҡушылмалар) торорға мөмкин. Бер үк химик элементтың төрлө ябай матдәләр барлыҡҡа килтерә алыу үҙенсәлеге аллотропия тип атала. [3]
Агрегат хәле[үҙгәртергә | вики-тексты үҙгәртергә]
Ғәҙәти шарттарҙа 11 элементтың ябай матдәһе газ хәлендә ((H, He, N, O, F, Ne, Cl, Ar, Kr, Xe, Rn)), 2 элементтың ябай матдәһе шыйыҡса хәлендә — (Br, Hg), ҡалған элементтарҙың ябай матдәһе ҡаты есемдәр хәлендә 500-гә яҡын ябай матдә булыы билдәле. [3]


text:
БР Төҙөлөш һәм архитектура буйынса дәүләт комитеты: «Дәүләт торлаҡ мәсьәләһен комплекслы хәл итеү яҡлы»
Башҡортостандың төҙөлөш тармағы яңы үҫеш векторына — территорияларҙы комплекслы үҙләштереүгә күсә. Бындай үҙләштереү торлаҡ һәм коммерция күсемһеҙ милкенең, социаль, инженерлыҡ һәм транспорт инфраструктураһының оптималь нисбәттә булыуы арҡаһында йәшәү өсөн яңы күркәм мөхит булдырыуҙы күҙ уңында тота.
Бөгөн социаль торлаҡ төҙөлөшө мәсьәләһенә арналған Рәсәй Төбәктәр үҫеше министрлығының күсмә кәңәшмәһендә БР Төҙөлөш һәм архитектура буйынса дәүләт комитеты рәйесе Хәлит Мәхмүдовтың хәбәр итеүенсә, дәүләт үҙе лә торлаҡ мәсьәләһен хәл иткәндә комплекслы ҡараш технологияларын ҡулланыу яҡлы.
Быны «Рәсәй граждандарына – арзан һәм уңайлы торлаҡ» милли проекты сиктәрендәге Хөкүмәт эштәренең өҫтөнлөклө йүнәлештәре лә раҫлай. Улар араһында — территорияларҙы генераль планлаштырыу эштәрен әүҙемләштереү, ипотека кредитлауы системаһын үҫтереү, торлаҡ төҙөлөшө мәсьәләләрендә бизнес менән дәүләттең үҙ-ара хеҙмәттәшлеген арттырыу.
— Был мәсьәләләрҙе системалы хәл итеү генә Рәсәйҙә торлаҡ проблемаһын хәл итәсәк һәм төрлө халыҡ ҡатламдарына торлаҡ һатып алыу мөмкинлеге бирәсәк, — тип иҫәпләй Хәлит Мәхмүдов.
БР Төҙөлөш һәм архитектура буйынса дәүләт комитеты башлығы һүҙҙәренсә, ошо маҡсатты күҙ уңында тотоп, республика айырым граждандар категорияларына ярҙам итеү ҡаралған төбәк программаларын өҫтәп финанслау буйынса федераль бюджет средстволарын бүлеүҙә әүҙем ҡатнаша. Федераль һәм республика бюджеттарынан һоралған средстволарҙың дөйөм суммаһы 4,2 миллиард һум тәшкил итә.


text:
Йәнә ике көн эҫенән ял итәсәкбеҙ
Төньяҡтан килгән һәм үҙе менән ямғырҙар килтергән ҙур булмаған һалҡын һауа фронты республика халҡына ике ай дауамында Башҡортостанды ташлап китергә теләмәгән аномаль эҫе һауа торошонан бер аҙ ял бирәсәк. Хәйер, республиканың үҙәк өлөшө һәм көнсығыш райондары халҡы ғына иркен тын аласаҡ. Көнбайыш райондарға ямғырҙар барып етмәйәсәк, әммә унда ла һауа температураһының бер аҙ түбәнәйеүе көтөлә.
Башгидромет синоптиктары әйтеүенсә, ямғырҙар оҙаҡ дауам итмәйәсәк һәм дөйөм республика торошона артыҡ үҙгәрештәр алып килмәйәсәк. Артабан беҙҙе йәнә эҫе ҡоро һауа торошо көтә.


text:
Польша делегацияһы Башҡортостан парламентарийҙары менән осрашты
Башҡортостандың Дәүләт Йыйылышы – Ҡоролтай рәйесе Константин Толкачев һәм республиканың Дәүләт Йыйылышы Секретариаты етәксеһе Зөфәр Еникеев Польша Республикаһының Рәсәй Федерацияһындағы Ғәҙәттән тыш һәм Тулы хоҡуҡлы илсеһе Войцех Зайончковский етәкселегендәге Польша делегацияһы менән осрашты.
Осрашыу барышында Константин Толкачев Башҡортостан ҡануниәте хаҡында һөйләне. Республика парламенты спикеры төбәктә уңайлы инвестицион климат булдырыу мәсьәләләренең закондар сығарыу эшмәкәрлегендә өҫтөнлөклө булыуын билдәләне.
Осрашыуҙа үҙ-ара килешеп эш итеү юлдары тикшерелде. Ике төбәк араһында бәйләнештәрҙең күптән (1993 йылдын) булдырылыуына ҡарамаҫтан, яңы, тығыҙыраҡ бәйләнештәр булдырыу мөмкинлектәренең булыуы билдәләнде. Войцех Зайончковский фекеренсә, хеҙмәттәшлек итеү мөмкинлектәре, иҡтисадтан тыш, башҡа өлкәләрәҙә, шул иҫәптән мәғариф өлкәһендә лә бар.
Илсе шулай уҡ, Польшаның һәм Башҡортостандың закон сығарыусылары өсөн ике төбәктең дә закондар сығарыу тәжрибәһен өйрәнеү файҙалы булыр ине, тип билдәләне. Быға ярашлы, Войцех Зайончковский Дәүләт Йыйылышы депутаттарына Польшаның 16 воеводалыҡтарының береһе менән тығыҙ бәйләнеш булдырырға тәҡдим итте. Республика парламенты спикеры был тәҡдимде хупланы.
Осрашыу аҙағында республиканың Дәүләт Йыйылышы – Ҡоролтай рәйесе ҡунаҡтарға сувенир бүләк итте. Польша Республикаһының Рәсәй Федерацияһындағы Ғәҙәттән тыш һәм Тулы хоҡуҡлы илсеһе, үҙ сиратында, күрһәткән ҡунаҡсыллыҡ өсөн рәхмәтен белдерҙе.


text:
Фото:
Белоретта Ватан Геройҙарын тәбрикләнеләр
Фото:
Көн элгәре Белоретта Ватан Геройҙарын тәбрикләнеләр. Социалистик Хеҙмәт Геройы Сәғиҙә Мөхәмәтдинованы, Хеҙмәт Даны орденының тулы кавалерҙары Ғайсар Аҫылғужин менән Татьяна Немкованы ҡала хакимиәте башлығы Игорь Кусакин шәхсән үҙе байрам менән ҡотланы. Ул хеҙмәт батырлығы, Белореттың социаль-иҡтисади үҫешенә индергән баһалап бөткөһөҙ өлөшө өсөн герой-хеҙмәтсәндәргә рәхмәтен белдерҙе.
— Һеҙҙең производстволағы юғары уңыштарығыҙ һәм ҡаҙаныштарығыҙ юғары дәүләт наградалары менән лайыҡлы баһаланған. Һеҙ беҙҙең ғорурлығыбыҙ. Һеҙҙең тормошоғоҙ һәр ваҡыт Белорет халҡының һәр быуыны өсөн үрнәк буласаҡ, — тип билдәләне ул.
Йола буйынса тыуған райондан ситтә йәшәгән яҡташ геройҙарға Белорет халҡы исеменән ҡотлау телеграммалары ебәрелде. Уларҙы ике Бөйөк Ватан һуғышы ветераны, Һарытауҙа йәшәгән Советтар Союзы Геройы Иван Оглоблин, һәм Пермдә йәшәгән Рәсәй Геройы Дмитрий Плотников, шулай уҡ Мәскәү өлкәһенең Жуковский ҡалаһында йәшәгән Рәсәй Геройы, һынаусы летчик Вячеслав Аверьянов алды.
Белешмә өсөн. Белорет районы – ун өс Советтар Союзы Геройының, ике Рәсәй Геройының, бер Дан орденының тулы кавалерының, ике Хеҙмәт Даны орденының тулы кавалерының, ике тапҡыр Социалистик Хеҙмәт Геройының, дүрт Социалистик Хеҙмәт Геройының тыуған ере.


text:
Рөстәм Хәмитов Башҡортостанда праймериз һөҙөмтәләренә юғары баһа бирҙе
14 сентябрҙә берҙәм рәсәйлеләрҙең республика конференцияһында сығыш яһап, республика Президенты Рөстәм Хәмитов Башҡортостанда праймериз һөҙөмтәләренә юғары баһа бирҙе.
— «Берҙәм Рәсәй»ҙең һайлау исемлегенә кандидаттар һайлап алыу киң йәмәғәтселек ҡатнашлығында ойошторолдо, — тине республика башлығы. — «Берҙәм Рәсәй» партияһы ярҙамында Дөйөм Рәсәй халыҡ фронтына үҙҙәренең кандидаттары – бығаса партия тормошонда ҡатнашмаған йәмәғәтселәрҙе тәҡдим итергә мөмкинселек тыуҙы. Барлыҡ теләүселәр ҙә үҙҙәренең көсөн һынай алды, трибунанан идеяларын яңғыратты. Яңы, ғәҙәти фекерләмәгән күп сәйәсмәндәрҙе күрҙек. Әлбиттә, уларҙы был кампания сиктәрендә генә кәрәкле, тип иҫәпләргә ярамай, яңы сәйәсмәндәрҙе урындағы власть органдарына һәм республика парламентына һайлауҙар көтә.
Рөстәм Хәмитов һайлаусыларҙың күпселеге тәжрибәле, билдәле кешеләргә өҫтөнлөк бирҙе, тип билдәләне.
— Быға һайлаусыларыбыҙҙың билдәле бер консерватизмы ла йоғонто яһаны: улар һәр яңы һәм әле ҡулланылмаған нәмәгә тотанаҡлы мөнәсәбәттә, — тип билдәләне ул. – Ни өсөн икәнлеге аңлашыла, уларға йыш ҡына ниҙер вәғәҙә итеп, уны үтәмәгәндәр йәки әҙ үтәгәндәр. Киләһе кампанияла һайлаусылар уларҙы таныр һәм үҙҙәренең тауышын бирер, тип уйлайым. Праймериз – бер көнлөк түгел, ул – оҙайлы сроклы капиталлаштырыу.
Башҡортостан Президенты еңгән кандидаттар Дәүләт Думаһы депутаттары булғас, республиканың, уның халҡының мәнфәғәттәрен яҡлар, тигән ышанысын белдерҙе.
— Беҙҙең республикаға инвестициялар кәрәк – енәйәт менән бәйленән тыш, барлыҡ дәүләт корпорациялары, бюджет, шәхси, сит ил инвестициялары, — тип һыҙыҡ өҫтөнә алды Рөстәм Хәмитов. – Беҙҙең депутаттарҙы республикаға яңы көстәр, инвестициялар йәлеп итерлек яҡшы закон сығарыусылар һәм республика мәнфәғәттәрен яҡлаусылар итеп күрәм. Беҙҙә ҙур пландар бар, һәм уларҙы тормошҡа ашырырға кәрәк. Хәҙер улар Халыҡ программаһын тикшереү сиктәрендә граждандар тарафынан индерелгән тәҡдимдәр менән йәнә тулыланды. Был проекттарҙы тормошҡа ашырыу өсөн күп кенә средстволар кәрәк. Дәүләт Думаһының яңы депутаттары менән берлектәге бындай эш республикаға ресурстар йәлеп итергә ярҙам итәсәк.


text:
Республиканың 7309 округында һайлауҙар булды — Хәйҙәр Вәлиев Фото: Олег Яровиков
Республиканың 7309 округында һайлауҙар булды — Хәйҙәр Вәлиев
Республиканың 7309 округында һайлауҙар булды — Хәйҙәр Вәлиев Фото: Олег Яровиков
ӨФӨ, 2015 йыл, 14 сентябрь. /«Башинформ» мәғлүмәт агентлығы, Ғәлиә Нәбиева/.
13 сентябрҙә — Берҙәм тауыш биреү көнөндә Башҡортостанда 7310 вакантлы мандаттарҙың 7309-ы алмаштырылды. Архангель районының Абзан ауыл советында һайлауҙар булманы. Брифингта Үҙәк һайлау комиссияһы башлығы Хәйҙәр Вәлиев төбәктә уҙған муниципаль һайлауҙарҙың яҡынса һөҙөмтәләре тураһында һөйләне.
2015 йылдың 13 сентябрендә Башҡортостанда ауыл биләмәләре (7272 мандат), ҡала биләмәләре (Приютта һәм Шишмәлә — бөтәһе 30 мандат) советтарына депутаттар, шулай уҡ урындағы үҙидараның вәкиллекле органдары депутаттарын (бөтәһе алты мандат) өҫтәмә һайлау һәм Башҡортостандың Дәүләт Йыйылышы — Ҡоролтай депутаттарын (ике мандат) һайлау үтте.
Һайлауҙарҙа 15328 кандидат ҡатнашты. Шуларҙың 15227-һе — ауыл биләмәләренә депутатлыҡҡа, 73-ө (шул иҫәптән өҫтәмә һайлауҙарға өс кандидат) ҡала биләмәләренә депутатлыҡҡа, алтауһы — ҡала Советына депутатлыҡҡа кандидат (өҫтәмә һайлауҙар), шулай уҡ Башҡортостан Дәүләт Йыйылышына депутатлыҡҡа 11 кандидат.


text:
Башҡортостан Хөкүмәте эре предприятиеларҙы башҡарма власть органдарына беркетте Фото: Олег Яровиков
Башҡортостан Хөкүмәте эре предприятиеларҙы башҡарма власть органдарына беркетте
Башҡортостан Хөкүмәте эре предприятиеларҙы башҡарма власть органдарына беркетте Фото: Олег Яровиков
ӨФӨ, 2015 йыл, 30 ғинуар. /«Башинформ» мәғлүмәт агентлығы, Эльвира Латипова/.
Башҡортостандың эре предприятиелары һәм ойошмалары республика башҡарма власть органдарына, уртасалары иһә муниципаль райондар һәм ҡала округтары хакимиәттәренә беркетелде. Предприятиелар исемлеге уларҙың тармаҡтары һәм урынлашҡан урындары буйынса Башҡортостандың Иҡтисади үҫеш министрлығында төҙөлдө. Был турала Башҡортостан Республикаһы Хөкүмәтенең 2015 йылдың 26 ғинуарындағы 68(р)-се бойороғона таянып Иҡтисади үҫеш министрлығынан хәбәр иттеләр.
— Ойошмалар исемлеге уларҙың төбәк тулайым продуктын формалаштырыуға тәьҫир итеүен иҫәпкә алып төҙөлгән. Бындай ҡараш иҡтисади әүҙемлек кәмегән ваҡытта республиканың социаль-иҡтисади үҫешен күҙаллауын әҙерләү өсөн бик мөһим, — тип аңлатма бирҙе Башҡортостандың иҡтисади үҫеш министры Александр Васильев.
2014 йылдың майынан Башҡортостанда төбәктә етештерелгән продукцияға мониторинг алып барыла, уның нигеҙендә сәнәғәт етештереүенең күҙалланған индексы иҫәп сығарыла. Дәүләт көйләүе һәм дәүләт ярҙамы сараларын әҙерләү — мониторинг бурыстарының береһе, тип билдәләйҙәр Иҡтисади үҫеш министрлығында.


text:
Рөстәм Хәмитов төрлө өлкәнән иң яҡшы хеҙмәткәрҙәргә дәүләт наградалары тапшырҙыФото: Андрей Старостин
Рөстәм Хәмитов төрлө өлкәнән иң яҡшы хеҙмәткәрҙәргә дәүләт наградалары тапшырҙы
Рөстәм Хәмитов төрлө өлкәнән иң яҡшы хеҙмәткәрҙәргә дәүләт наградалары тапшырҙыФото: Андрей Старостин
Башҡортостан Президенты Рөстәм Хәмитов төрлө өлкәләрҙә уңыш ҡаҙанған хеҙмәткәрҙәргә юғары дәүләт наградалары тапшырҙы. Федераль һәм республика кимәлендәге наградалар тапшырыу тантанаһы республика Йортонда үтте.
— Яңы йыл алдынан мин күңелле миссия башҡарам – һеҙгә наградалар тапшырырға теләйем, — тине Рөстәм Хәмитов. — Наградалар лайыҡлы, һеҙ уны үҙ хеҙмәтегеҙ, тырышлығығыҙ менән яулап алдығыҙ. Бына шулай бөтә күңелегеҙҙе һалып, тырышып, намыҫлы эшләгәнегеҙ өсөн һеҙгә рәхмәт кенә әйтәһе килә.
Башҡортостан Президенты Волгоградтағы трагедия темаһын урап үтә алманы.
— Тағы ла Волгоградтан фажиғәле хәбәр: сираттағы теракт – троллейбусты шартлатҡандар. Тағы ла күп кешеләр үлгән. Әлбиттә, был беҙҙең кәйефте ҡыра. Аңлашыла, илебеҙҙең үҫешеүе күптәрҙә ҙур көнсөллөк уята, шул сәбәпле етди проблемалар килеп тыуа ла. Беҙ, һис шикһеҙ ҡайғы уртаҡлашабыҙ. Былар ауыр хәбәрҙәр. Әммә быны эшләүселәр беҙҙе ҡурҡыта алмай, беҙ үҙебеҙгә тейешлене эшләйәсәкбеҙ: хеҙмәт итәсәкбеҙ, үҫешәсәкбеҙ, һәм беҙҙе бер кем дә туҡтата алмаясаҡ.
Наградалар тапшырып, Рөстәм Хәмитов, «һеҙҙең кеүек етди, көслө кешеләребеҙ булғанда, беҙ тағы ла ышаныслыраҡ, тағы ла тырышыбыраҡ эшләйәсәкбеҙ, шулай булырға тейеш тә», тип һыҙыҡ өҫтөнә алды.
— Һеҙҙе лайыҡлы наградаларығыҙ менән ҡотлайым, һеҙгә изгелек, һаулыҡ, уңыштар теләйем. Яңы йыл алдынан бындай награда алыу үтә ҡыуаныслы. Уҙып барған йылда һеҙ намыҫлы хеҙмәт иттегеҙ, дәүләт быны иғтибарһыҙ ҡалдырманы һәм хеҙмәтегеҙҙе тейешенсә баһаланы, — тине республика башлығы.
Дәүләт наградаларына 20 кеше лайыҡ булды. Улар араһында – табиптар, журналистар, уҡытыусылар, төҙөүселәр, муниципаль берәмек башлыҡтары, ғалимдар.


text:
Словакия гимны
Nad Tatrou sa blýska (башҡ. Татра тауҙарында йәшен йәшнәй) — Словак Республикаһының Дәүләт Гимны.
Йыр ,1844 йылда Людовит Штурҙы ҡулға алғанға ризаһыҙлыҡ билдәһе булып, Евангелист Лютеран Лицее студенттарының Братиславанан Левочаға хәрәкәте ваҡытында барлыҡҡа килә.
1920 йылда, Чехословакия ваҡытында, уның беренсе строфаһы Чехословакия милли гимнында ҡулланыла, һәм шулай уҡ хәҙерге Чехия гимнында ҡулланыла.
1993 йылда был текст мөстәҡил Словакияның гимны була.
Текст авторы — словак шағиры Янко Матушка.
Гимн тексы[үҙгәртергә | вики-тексты үҙгәртергә]
Nad Tatrou sa blýska
hromy divo bijú.
Zastavme ich bratia[2],
ved' sa ony stratia,
Slováci ožijú.
To Slovensko naše
posiaľ tvrdo spalo.
Ale blesky hromu
vzbudzujú ho k tomu,
aby sa prebralo.
Dobrovoľňícka[үҙгәртергә | вики-тексты үҙгәртергә]
Nad Tatrou sa blíska, hromy divo bijú
Zastavme jich brat'ja, veď sa ony strat'ja
Slováci ožiju
To Slovensko naše dosjal tvrdo spalo
Ale blesky hromu zbudzujú ho k tomu,
Aby sa prebralo
Eště jedle rastú na kriváňskej straňe
Kdo slovensky cítí, ňech sa šable chit'í
A medzi nás staňe
Už Slovensko vstáva, puta si striháva
Hej, rodina milá! hodina odbila
Žije matka Sláva


text:
Баш ҡалала «Turkvision-2015» конкурсында ҡатнашыу өсөн дәғүәселәр һайлап алынасаҡ
ӨФӨ, 2015 йыл, 28 октябрь. /«Башинформ» мәғлүмәт агентлығы, Ләйлә Аралбаева/.
Өфөлә «Turkvision-2015» III Халыҡ-ара телевизион йыр бәйгеһенең төбәк һайлап алыу турына ғаризалар ҡабул итеү тамамланды. Ярымфинал 30 октябрҙә иртәнге сәғәт 11-ҙән киске 6-ға тиклем Өфө балалар филармонияһында уҙа.
TNB телеканалының Башҡортостандағы рәсми вәкиле Айгөл Әхмәҙиева хәбәр итеүенсә, 11 ноябрҙә «Башҡортостан» дәүләт концерт залында финалдың төбәк этабы һәм гала-концерт уҙа. Программаны «Туған тел» телеканалы күрһәтәсәк.
Быйыл йыр бәйгеһендә, өлкәндәрҙән тыш, балалар ҙа ҡатнаша. Гала-концертта Айҙар Ғәлимов, Светлана Арғынбаева, Вилдан Яруллин, Гөлсөм Бикбулатова, Дияна Ишниязова, Зилиә Бәхтиева, Марсель Ҡотоев, Зөлхизә Илбәкова, Алина Дәүләтханова, «Әс-Сәләм» һәм «Евразия» төркөмдәре сығыш яһаясаҡ.
Конкурстарҙың финалы Истанбулда уҙа. «Bala Turkvision» — 15 декабргә, «Turkvision-2015» 17-19 декабргә тәғәйенләнгән. Бәйге 25 төрки телле илдәрҙән һәм автономияларҙан йырсыларҙы, эстрада коллективтарын берләштерәсәк. «Turkvision» конкурсының маҡсаты — донъя киңлегендә төрки телле халыҡтарҙың мәҙәни үҙенсәлеген, рухи асылын һаҡлап ҡалыу. Уны үткәреү идеяһын ТӨРКСОЙ халыҡ-ара төрки мәҙәниәте ойошмаһы тәҡдим иткән. Конкурс 2013 йылда — Төркиәлә, былтыр Ҡазанда ойошторолдо. Унда Азербайжан, Алтай, Башҡортостан, Ғағауыз, Ҡабарҙа-Балҡар, Ҡарасәй-Черкес, Ҡаҙағстан, Ҡырғыҙстан, Ҡырым, Македония, Төркиә, Татарстан, Хакасия һәм башҡа илдәрҙән йырсылар, төркөмдәр ҡатнашты.


text:
Республикала насар ғаиләләр һәм ауыр холоҡло үҫмерҙәр тураһында берҙәм мәғлүмәттәр банкы булдырыла Фото: Башҡортостан буйынса Эске эштәр министрлығының матбуғат хеҙмәте
Республикала насар ғаиләләр һәм ауыр холоҡло үҫмерҙәр тураһында берҙәм мәғлүмәттәр банкы булдырыла
Республикала насар ғаиләләр һәм ауыр холоҡло үҫмерҙәр тураһында берҙәм мәғлүмәттәр банкы булдырыла Фото: Башҡортостан буйынса Эске эштәр министрлығының матбуғат хеҙмәте
ӨФӨ, 2015 йыл, 23 ноябрь. /«Башинформ» мәғлүмәт агентлығы, Алик Шакиров/.
Башҡортостанда социаль хәүефле хәлдә ҡалған һәм дәүләт яғынан ярҙамға мохтаж бәлиғ булмағандар хаҡында берҙәм мәғлүмәттәр банкы булдырыла. Был хаҡта Башҡортостан буйынса Эске эштәр министрлығының бәлиғ булмағандарҙың эштәре буйынса бүлектәрҙең һәм полицияның участка вәкилдәре эшмәкәрлеген ойоштороу идаралығы начальнигы вазифаһын ваҡытлыса башҡарыусы эске хеҙмәт полковнигы Рәмис Фәтхиев хәбәр итте. Был башланғысты республика Башлығы Рөстәм Хәмитов хуплаған. Уның сығарған ҡарарына ярашлы, ошондай мәғлүмәттәр банкы 2016 йылдың 15 июленә тиклем булдырылырға тейеш.
Шундай ҡарар ҡабул итеү бөгөнгө көндә үҫмерҙәр мөхитендә килеп тыуған енәйәти хәлгә бәйле. Полковник Фәтхиевтың Башҡортостан буйынса Эске эштәр министрлығының йәмәғәт советы ултырышында килтергән мәғлүмәттәре буйынса, йыл башынан бәлиғ булмағандарға ҡарата 2500 енәйәт ҡылынған (былтырғы менән сағыштырғанда 500-гә күберәк). 11 меңдән ашыу ата-әсәгә административ тәьҫир итеү сараһы күрелгән, шул иҫәптән 10542-һе бәлиғ булмағандарҙы тәрбиәләү буйынса бурыстарын үтәмәгән өсөн яуаплылыҡҡа тарттырылған.
8100-ҙән ашыу ата-әсәнең балаларын тәрбиәләү буйынса бурыстарын үтәмәүе асыҡланған, бөгөн уларҙың 3207-һе иҫәпкә ҡуйылған. Республика судтарына ата-әсә хоҡуғынан мәхрүм итеү тураһында мәсьәләне ҡарау өсөн 368 материал ебәрелгән, шуларҙың 192-һен суд ҡәнәғәтләндергән. Эске эштәр органдары башланғысы менән Рәсәйҙең Ғаилә кодексы статьяларына ярашлы ғаиләләрҙән 302 бала тартып алынған.
Йыл башынан республика биләмәһендә үҫмерҙәр тарафынан 1025 енәйәт ҡылынған.
Рәмис Фәтхиев билдәләүенсә, ауыр холоҡло үҫмерҙәр тураһында берҙәм мәғлүмәттәр банкы булдырыуҙан тыш, Башҡортостан буйынса Эске эштәр министрлығының дөйөм белем биреү учреждениелары эргәһендә бәлиғ булмағандарҙың эштәре буйынса инспектор ярҙамсыһы — социаль педагог вазифаларын индереү тәҡдиме хуплау тапҡан. Хәҙерге ваҡытта Бәләбәй һәм Ишембай райондарында шундай ыңғай тәжрибә бар.


text:
Башҡортостан баш ҡалаһы «Йәшел Рәсәй» экологик өмәһенә ҡушылды
Өфө «Йәшел Рәсәй – бөтә Рәсәй экологик өмәһе» акцияһына ҡушылды. Сара Рәсәйҙең төрлө ҡалаларында 31 августа үтә.
Акция илдең экологик хәлен яҡшыртыуға йүнәлтелгән һәм Тирә-яҡ мөхитте һаҡлау йылы сиктәрендә үткәрелә. Ойоштороусы булып экологик йәмәғәт хәрәкәттәре һәм дәүләт власы органдары ярҙамында Рәсәйҙең «ТЕХЭКО» экологик фонды сығыш яһай.
Тәбиғәттән файҙаланыу өлкәһендә күҙәтеү буйынса федераль хеҙмәттең БР буйынса идаралығынан хәбәр итеүҙәренсә, сарала дөйөм ил буйынса миллионға яҡын кешенең ҡатнашыуы көтөлә. «Йәшел Рәсәй»гә теләгән һәр кем ҡушыла ала.
Мәҫәлән, Тәбиғәттән файҙаланыу өлкәһендә күҙәтеү буйынса федераль хеҙмәттең БР буйынса идаралығы хеҙмәткәрҙәре йәмәғәт ойошмалары менән берлектә Өфөнөң Рутто исемендәге скверын төҙөкләндерәсәк.
Бөтә Рәсәй акцияһында ҡатнашырға теләүселәр өсөн телефон: (347) 228-95-98.


text:
Башҡортостанда 2018 йылға тиклем авария хәлендәге торлаҡтан күсереү буйынса программа раҫланды Фото: Гөлнур Әхмәтйәнова
Башҡортостанда 2018 йылға тиклем авария хәлендәге торлаҡтан күсереү буйынса программа раҫланды
Башҡортостанда 2018 йылға тиклем авария хәлендәге торлаҡтан күсереү буйынса программа раҫланды Фото: Гөлнур Әхмәтйәнова
ӨФӨ, 2015 йыл, 2 апрель. /«Башинформ» мәғлүмәт агентлығы, Розалиә Вәлиева/.
Башҡортостан Хөкүмәте ҡарары менән 2015-2018 йылдарға Граждандарҙы авария хәлендәге торлаҡ фондынан күсереү буйынса республика адреслы программаһы раҫланды.
Дөйөм майҙаны 39,2 мең квадрат метрлыҡ авария хәлендәге күп фатирлы йорттарҙы һүтеү ҡаралған. Өфөлә һәм Стәрлетамаҡта, шулай уҡ Мәләүез, Иглин һәм Туймазы райондарында дөйөм майҙаны 47,9 мең квадрат метрлыҡ яңы торлаҡ төҙөләсәк. Республикала йәшәүсе өс меңдән ашыу кеше торлаҡ шарттарын яҡшыртасаҡ.
Программа сараларын финанслауҙың дөйөм күләме 1,77 миллиард һум тәшкил итәсәк, шул иҫәптән 1,45 миллиард һум — республика бюджетынан, 321 миллион урындағы бюджеттарҙан бүленгән.


text:
Продукция сифаты өлкәљендә Президент премияһына конкурс
Башҡортостан предприятиелары һәм ойошмалары 2009 йылғы продукция (тауар, хеҙмәтләндереүҙәр) сифаты өлкәһендә Башҡортостан Республикаһы Президенты Премияһына дәғүә итеүгә конкурста ҡатнашыуға саҡырыла.
БР Стандартлаштырыу, метрология һәм сертификация үҙәге матбуғат хеҙмәте хәбәр итеүенсә, премиялар йыл һайын конкуренцияға һәләтле продукция сығарған, юғары сифатлы хеҙмәтләндереү күрһәткән, сифат менән идара итеүҙең юғары һөҙөмтәле ысулдарын индергән өсөн бирелә.
Конкурста ҡатнашыу өсөн ойошма 1 августан да һуңға ҡалмайынса БР Стандартлаштырыу, метрология һәм сертификация үҙәгенә заявка бирергә тейеш. 1 октябргә тиклем конкурсанттың тултырылған анкетаһын бирергә кәрәк. Йыл аҙағына тиклем комиссия Башҡортостан Президентына Премия биреү тураһында тәҡдимдәр тапшыра.
Республика конкурсы лауреаттары Премия эмблемаһы менән Сифат кубоктары һәм беренсе дәрәжә дипломдар аласаҡ. Конкурс комиссияһы ҡарары буйынса дипломанттар статусы бирелгән һәм икенсе, өсөнсө дәрәжә дипломдар тапшырылған ойошмалар билдәләнәсәк.


text:
«Үлем менән ҡайҙа сауҙа итәләр, хәбәр ит!» бөтә Рәсәй акцияһы сиктәрендә «Индиго» үҙәге «ҡыҙыу линия» ойошторҙо
Наркоманияның таралыуына ҡаршы тороу һәм профилактиканың һөҙөмтәлелеген күтәреү маҡсатында «Индиго» ҡала психолог-медик-социаль оҙатыу үҙәге Рәсәй Федерацияһының Наркотиктар әйләнешен контроллек итеү федераль хеҙмәтенең БР буйынса идаралығы менән берлектә «Үлем менән ҡайҙа сауҙа итәләр, хәбәр ит!» бөтә Рәсәй акцияһы сиктәрендә Халыҡ-ара наркомания менән көрәш көнөнә арналған «ҡыҙыу линия» ойошторҙо.
Шылтыратыуҙар тәүлек әйләнәһенә эшләүсе (347) 223-22-11 телефон номеры буйынса ҡабул ителә. 30 июнгә тиклем республика халҡы наркотиктар ҡулланыу, етештереү, һаҡлау һәм сауҙа итеү урындары, притондар тураһында һәм башҡа оператив әһәмиәткә эйә мәғлүмәтте еткерә ала. Бар мәғлүмәт наркоконтроль хеҙмәткәрҙәренә тапшырыласаҡ, улар, үҙ сиратында, уны тикшереп, тейешле сараһын күрәсәк.
Ошонда уҡ, әгәр кәрәк булһа, «ИНДИГО» үҙәгендәге “Ышаныс телефоны” тиҙ психологик ярҙам хеҙмәте консультанты ярҙамынан файҙаланырға мөмкин.


text:
Башҡортостан спортсыһы бокс буйынса Европа беренселегендә сығыш яһаясаҡ
Светлана Дмитриева бокс буйынса Европа беренселегендә сығыш яһаясаҡ. Бындай хоҡуҡты ул Ставрополь крайында үткән Рәсәй беренселегендә призер булыуы арҡаһында алған.
Башҡортостандың Бокс федерацияһынан хәбәр итеүҙәренсә, республика исеменән ярыштарҙа Ксения Иваненко һәм Светлана Дмитриева (Стәрлетамаҡ), Екатерина Рогозина һәм Кристина Овчинникова (Өфө) сығыш яһаған. Беренселектә йәмғеһе188 спортсы ҡатнашҡан. Ярыш йомғаҡтары буйынса Европа беренселегә юлланасаҡ команда составы билдәләнгән. Командалағы башҡа ҡыҙҙар ҙа яҡшы һөҙөмтәләргә ирешкән. Ксения Иваненко – беренсе, Екатерина Рогозина өсөнсө урын алған.


text:
Рәсәй Президенты: «Урындағы власть һәр граждан мөрәжәғәт итә алырлыҡ итеп ҡоролорға тейеш»
— Урындағы власть һәр граждан мөрәжәғәт итә алырлыҡ итеп ҡоролорға тейеш, сөнки ул халыҡҡа иң яҡын власть, — тип билдәләне Владимир Путин, Федераль Йыйылышҡа йыллыҡ Мөрәжәғәтнамәһен уҡып ишеттергәндә. — Шуға бәйле Бөтә Рәсәй урындағы үҙидаралыҡ Советына, Муниципаль берәмектәр конгресына, губернаторҙарға, Федераль Йыйылыш ағзаларына, Рәсәй Федерацияһы Хөкүмәтенә мөрәжәғәт итәм. Әйҙәгеҙ, ниһәйәт, хәлде айыҡ аҡыл менән, ваҡыт талаптарына ярашлы итеү өсөн, ошо проблемаларға бөтә яҡтан күҙ һалайыҡ.
Дәүләт башлығы, бөгөн урындағы үҙидаралыҡ системаһында байтаҡ проблемалар йыйылды, тип һыҙыҡ өҫтөнә алды. Яуаплылыҡ күләме һәм муниципалитеттар ресустары яйға һалынмаған. Бынан йыш ҡына вәкәләттәр буталсыҡлығы килеп тыуа.
— Урындағы үҙидарылыҡты ойоштороуҙа дөйөм принциптарҙы асыҡлау, урындарҙа көслө, бойондороҡһоҙ, финанс яғынан етеш власть булдырыу – мөһим бурыс, тип иҫәпләйем. Бындай эште беҙ киләһе, 2014 йылда – күренекле Земство реформаһының 150 йыллығы йылында башларға һәм законға ярашлы тәьмин итергә тейешбеҙ .
Тап земстволарҙы, урындағы үҙидаралыҡтарҙы үҫтереү үҙ ваҡытында Рәсәйгә ынтылыш яһарға, ҙур прогрессив үҙгәртеп ҡороуҙар уҙғарыу өсөн белемле кадрҙар табырға ярҙам итте, тип иҫкә алды Владимир Путин.
— Хәҙер ҙә көслө урындағы үҙидаралыҡ илдең кадрҙар потенциалын тулыландырыу һәм яңыртыу өсөн ҡеүәтле ресурс була алыуына ышанам. Һәм, әлбиттә, беҙ барыбыҙ ҙа һайлау механизмдары аша власҡа әҙерлекле, маҡсатҡа ынтылышлы, үҙ бурыстарын үтәүгә яуаплы ҡараған профессиональ кешеләр килеүе яҡлыбыҙ, — тине дәүләт башлығы.


text:
Фото:
«УМНИК» программаһы буйынса грант алыуға Башҡортостанда 65 йәш ғалим дәғүә итә
Фото:
6 апрелдә Өфөлә Ғилми-техник өлкәлә бәләкәй предприятиелар үҫешенә булышлыҡ итеү фондының «УМНИК» программаһы буйынса йәштәрҙең инновацион конкурс проекттары буйынса яҙғы йомғаҡлау сессияһының беренсе көнө үтә.
Инновацион эшмәкәрлек аша үҙҙәренең мөмкинлектәрен һәм һәләтен тормошҡа ашырырға ынтылған йәш ғалимдарҙы асыҡлау, инновацион проекттарға ойоштороу һәм финанс ярҙамы күрһәтеү юлы менән йәштәрҙә ғилми-техник һәм инновацион эшмәкәрлектә ҡатнашырға теләк тыуҙырыу программаның төп бурыстары булып тора.
Башҡортостанда «УМНИК» программаһы буйынса инновацион проекттар сессияһын ойоштороусылар булып Ғилми-техник өлкәлә бәләкәй предприятиелар үҫешенә булышлыҡ итеү фонды һәм «Баштехинформ» республика ғилми-техник һәм мәғлүмәт комплексы сығыш яһай.
Конкурс нигеҙендә һайлап алыуҙа 65 инновацион проект ҡатнаша, уларҙы Башҡортостандың йәш ғалимдары – республиканың төрлө юғары уҡыу йорттары вәкилдәре әҙерләгән. Грантҡа дәғүә итеүселәр жюри иғтибарына фәндең түбәндәге тармаҡтарына бағышланған проекттарын тәҡдим итте: биотехнология, мәғлүмәт технологиялары, киләсәк медицинаһы, заманса материалдар һәм уларҙы булдырыу технологияһы, яңы приборҙар.
— Ғилми яңылыҡ һәм уны коммерциялаштырыу мөмкинлектәре проектҡа баһа биреүҙең төп критерийҙары булып тора. Йәғни был сираттағы диссертация эше йәки ниндәйҙер башҡа ғилми тикшеренеү түгел. Һумдар менән билдәләнгән иҡтисади һөҙөмтәлелек үтә мөһим. Шуға күрә производствоны юлға һалыу йәки производствоға яңы технология индереү фәнни эштең һөҙөмтәһе булырға тейеш. Беҙгә үҙ проекттарын тәҡдим иткән йәш белгестәрҙең төп бурысы нәҡ шунан ғибәрәт, — тине «Башинформ» агентлығына жюри ағзаһы, «ӨДАТУ-ның хужалыҡ иҫәбе ижади үҙәге» технопаркы директоры, техник фәндәр докторы, Башҡортостандың атҡаҙанған машиналар эшләүсеһе Владимир Шолом.
Конкурста еңеүселәрҙе һайлап алыу критерийҙары араһынан шулай уҡ идеяның көнүҙәк булыуын, уның техник әһәмиәтлелеген, проектты тормошҡа ашырыу планын һәм үҙ мөмкинлектәреңә баһа биреүҙе билдәләп үтергә була.
«УМНИК» программаһын ойоштороу төркөмө етәксеһе Алексей Куликовский һүҙҙәренсә, Ғилми-техник өлкәлә бәләкәй предприятиелар үҫешенә булышлыҡ итеү фондына фәндең барлыҡ йүнәлештәре лә ҡыҙыҡлы.
— Фонд йәштәрҙең инновацион өлкәлә күпләп ҡатнашыуын ғына маҡсат итеп ҡуймай, иң мөһиме – уларға үҙ хыялдарын тормошҡа ашырыу өсөн дәүләт ярҙамы алыу мөмкинлеген биреү, — тип һыҙыҡ өҫтөнә алды Алексей Куликовский.
Фонд вәкиле һөйләүенсә, «УМНИК» программаһы Рәсәйҙә 2007 йылдан бойомға ашырыла. Программа булдырылғандан алып, 2012 йылды иҫәпкә алмағанда, Фонд 6688 еңеүсене һайлап алған. Үткән йылда ғына 200 мең күләмдәге грантҡа илдең төрлө төбәктәренән 1910 йәш ғалим лайыҡ булған.
«УМНИК» программаһы буйынса йәштәрҙең инновацион проекттары буйынса яҙғы йомғаҡлау сессияһы һөҙөмтәләре Башҡортостанда иртәгә билдәле буласаҡ. Бер йыл элек республикала 150 дәғүә итеүсенән 39 ғалим грантҡа лайыҡ булды.


text:
Фото:
Буланкин һәм башҡалар – Рәсәйҙең атҡаҙанған спорт мастерҙары
Фото:
РФ спорт, туризм һәм йәштәр сәйәсәте министры Виталий Мутконың 6-нг приказы менән Рәсәйҙең бер төркөм атлеттарына “Рәсәйҙең атҡаҙанған спорт мастеры” исеме бирелде, улар араһында – Башҡортостандан өс вәкил: мотоуҙышсы Дмитрий Буланкин һәм ҡаяға үрмәләүселәр Евгений Вайцеховский менән Салауат Рәхмәтов.
Боҙҙа мотоциклда уҙышыу буйынса ике тапҡыр донъя чемпионы һәм дүрт тапҡыр Европа чемпионы Дмитрий Буланкиндың был хөрмәтле исемгә юлы айырыуса оҙайлы һәм ауыр булды. Ғ. Ҡадиров исемендәге спорт клубы вәкиле «норматив»ты биш йыл элек үк үтәгәйне, ул саҡта атҡаҙанған спорт мастеры исеме тураһында положение ла башҡа ине. Яңы положение буйынса ла күптән инде арттырып үтәне, әммә мастерлыҡҡа күрһәтеү һәр юлы Рәсәй спорты “ерлегендә” тотҡарланып ҡалды. Ахыр килеп, ғәҙеллек еңеп сыҡты.


text:
«Бөйөк Еңеүгә тиклем 100 көн» республика марафонында 305 мең һумдан ашыу аҡса йыйылды
ӨФӨ, 2015 йыл, 20 март. /«Башинформ» мәғлүмәт агентлығы, Арина Рәхимҡолова/.
Башҡортостанда «Бөйөк Еңеүгә тиклем 100 көн» хәйриә марафоны барышында 305 856 һум аҡса йыйылды. Милләт сәләмәтлеге лигаһы фондынан башланғыс алған акция 9 майҙа тамамлана.
Марафон Бөйөк Ватан һуғышы ветерандарына ярҙам күрһәтеү өсөн республика халҡының, учреждение һәм предприятиеларҙың, урындағы үҙидаралыҡ органдары һәм йәмәғәт ойошмаларының көстәрен берләштерергә саҡыра. Барыһы ла изге эшкә үҙ өлөшөн индерә ала.
Социаль проект сиктәрендә Бөйөк Ватан һуғышы ветерандары өсөн аҡса йыйыу ойошторолған. Ойоштороусылар хәбәр итеүенсә, бөгөнгө көндә хәйриә марафоны иҫәбенә — 273 590 һум, SMS-каналға 32 266 һум аҡса күскән. Йыйылған аҡсаға ветерандарға һыу таҙартыу өсөн күсермәле фильтрҙар һатып алына. Әлегә һуғышта ҡатнашыусыларға ғына ярҙам күрһәтеү планлаштырыла, республика ҡала-райондарында уларҙың һаны — 4834 кеше.
Хәйриә марафонында ҡатнашырға теләүселәр ике ысул менән аҡса күсерә ала. Милләт сәләмәтлеге лигаһы Хәйриә фонды иҫәбенә:
БАШҠОРТОСТАН БҮЛЕКСӘҺЕ № 8598 Өфө ҡалаһы
БИК 04807360130101810300000000601
Сч. № ИНН 0274990078
КПП 027401001
Сч. № 40703810206000008918
БРБФ ЛЗН
Түләүҙең тәғәйенләнеше — «Бөйөк Еңеүгә тиклем 100 көн» марафоны буйынса хәйриә иғәнәләре».
Бынан тыш, 3443 һандарына ПОБЕДА һүҙен яҙып смс-хәбәр ебәрергә мөмкин. Хаҡы — 50 һум. Оператор сумманы ҡабул итһен өсөн түләүҙе раҫларға кәрәк.


text:
Рөстәм Хәмитов: «Мин бәләкәй һәм урта эшҡыуарлыҡтағы хәлде яҡшыртасаҡ барлыҡ тәҡдимдәрҙе лә ҡараясаҡмын»Фото: Олег Яровиков
Рөстәм Хәмитов: «Мин бәләкәй һәм урта эшҡыуарлыҡтағы хәлде яҡшыртасаҡ барлыҡ тәҡдимдәрҙе лә ҡараясаҡмын»
Рөстәм Хәмитов: «Мин бәләкәй һәм урта эшҡыуарлыҡтағы хәлде яҡшыртасаҡ барлыҡ тәҡдимдәрҙе лә ҡараясаҡмын»Фото: Олег Яровиков
ӨФӨ, 2015 йыл, 19 март. /«Башинформ» мәғлүмәт агентлығы, Илья Спиридонов/.
19 мартта республика Хөкүмәте йортонда Башҡортостан Башлығы Рөстәм Хәмитов Башҡортостандың бәләкәй һәм урта эшҡыуарлыҡ вәкилдәре менән осрашыу үткәрҙе. Унда эшҡыуарҙар, дәүләт власы органдары, йәмәғәт ойошмалары һәм кредит учреждениелары вәкилдәре ҡатнашты. Осрашыу барышында бәләкәй һәм урта ойошмаларҙың эш һөҙөмтәлелеген арттырыу, шулай уҡ власть һәм бизнестың үҙ-ара килешеп эш итеүе буйынса тәҡдимдәр тикшерелде. Осрашыу февралдә уҙған эшҡыуарлыҡ берләшмәләре менән аралашыуҙың дауамы булды.
— 2015 йылдың ике айында сәнәғәт етештереүе күләменең артыуы билдәләнде. Был үткән йылдың ғинуар-февраленә ҡарата 3,6-3,7 процентҡа күберәк. Март айында ла хәүефләнергә сәбәп юҡ. Шул уҡ ваҡытта предприятиеларҙың финанс күрһәткестәре кәмей. Был республика бюджетына ингән һалым килемдәрендә сағыла: 2014 йылдың ғинуар-февраленә ҡарата һалым буйынса минус 10 процент, — тине Рөстәм Хәмитов. — Бындай хәлдә беҙ бәләкәй һәм урта эшҡыуарлыҡҡа өмөт бағлайбыҙ.
Башҡортостан Башлығы һүҙҙәренсә, бәләкәй урта эшҡыуарлыҡҡа һалым йөкләмәһен кәметеү, яңынан булдырылған бәләкәй һәм урта предприятиелар өсөн льготалар биреү республика бюджетынан 3-4 миллиард һум аҡсаның юғалыуына килтереүе ихтимал.
Республиканың Эшҡыуарлыҡ һәм туризм буйынса дәүләт комитеты рәйесе Вячеслав Ғиләжетдинов төбәк Башлығының февраль айында эшҡыуарҙар менән осрашыуы йомғаҡтары буйынса йөкләмәләрҙең үтәлеше хаҡында һөйләне һәм бәләкәй һәм урта эшҡыуарлыҡ субъекттары эшенең һөҙөмтәлелеген күтәреү өсөн хәл итеү талап иткән мәсьәләләрҙе билдәләне. Улар араһында — һалым йөкләмәһен кәметеү буйынса саралар күреү, юғары процент ставкалары шарттарында финанс ресурстары менән тәьмин итеү, дәүләт һәм муниципаль һатып алыуҙарҙа ҡатнашыу мәсьәләләре буйынса ентекле мәғлүмәт биреү. Дәүләт комитеты рәйесе фекеренсә, бизнесты алып барыу шарттарына ҙур йоғонто яһаған күрһәткестәрҙе күҙәтеү өсөн мониторинг үҙәген һәм эшҡыуарлыҡҡа ярҙам сараларын әҙерләү буйынса штаб ойошторорға кәрәк.
— Мин бәләкәй һәм урта эшҡыуарлыҡ хәлен яҡшыртасаҡ барлыҡ тәҡдимдәрҙе лә ҡарайым, — Рөстәм Хәмитов был идеяны күтәреп алды. — Тик штаб ултырыштары уҙғарып, эш тураһында онотоп ҡуймайыҡ. Штабтар, үҙәктәр — былар барыһы ла яҡшы, әлбиттә. Әммә иң мөһиме — эш. Беҙҙә тиҫтәләрсә, йөҙҙәрсә мең кеше эшләгән 40 мең бәләкәй, урта предприятиелар бар. Улар власть ҡабул иткән ҡарарҙарға өмөтләнмәй ҙә тиерлек. Кешеләргә бары тик тыныс, һәүетемсә эшләү өсөн мөмкинлек бирергә кәрәк.
Башҡортостан Хөкүмәте Премьер-министрының беренсе урынбаҫары Рөстәм Мәрҙәнов бәләкәй һәм урта эшҡыуарлыҡ субъекттарына һалым йөкләмәһен кәметеү буйынса саралар хаҡында һөйләне. Республиканың тупланма бюджетынан төшөп ҡаласаҡ килем суммаһы 50 миллион һум тәшкил итәсәк.
Республиканың Дәүләт заказдарын урынлаштырыу буйынса дәүләт комитеты рәйесе Сергей Новиков бәләкәй һәм урта эшҡыуарлыҡ субъекттарының дәүләт һатып алыуҙарында ҡатнашыу һөҙөмтәлелеген арттырыу, Башҡортостандың сәнәғәт һәм инновация сәйәсәте министры Алексей Карпухин республикала булдырылған Субконтрактация һәм аутсорсинг үҙәге тураһында һөйләне. Үҙәк апрель баштарында эшләй башлаясаҡ.


text:
Өфө мэрияһында полиция ҡала идаралығының яңы етәксеһе менән таныштырҙылар Фото: Өфө хакимиәте сайты
Өфө мэрияһында полиция ҡала идаралығының яңы етәксеһе менән таныштырҙылар
Өфө мэрияһында полиция ҡала идаралығының яңы етәксеһе менән таныштырҙылар Фото: Өфө хакимиәте сайты
ӨФӨ, 2016 йыл, 15 март. /«Башинформ» мәғлүмәт агентлығы, Ксения Калинина/.
15 мартта Өфө мэрияһында Рәсәй Эске эштәр министрлығы ҡала идаралығының яңы етәксеһе, полиция полковнигы Виталий Дудко менән таныштырҙылар.
Виталий Дудко 1966 йылда Ҡаҙағстан Республикаһының Павлодар өлкәһендә тыуған. Ҡораллы Көстәрҙә хеҙмәт иткән. 1987 йылдан алып эске эштәр органдарында эшләй. СССР Эске эштәр министрлығының Калининград махсус урта милиция мәктәбен һәм Ҡаҙағстан Республикаһы Эске эштәр министрлығының Алматы юғары мәктәбен тамамлаған.
Һөнәри эшмәкәрлеген Павлодар башҡарма комитеты ҡарамағындағы эске эштәр идаралығының ведомствонан тыш һаҡ бүлеге милиционеры булып башлай һәм Павлодар өлкәһе Эске эштәр департаментының криминаль полиция идаралығы начальнигы урынбаҫарына тиклем хеҙмәт итә. Һуңынан Омск һәм Калининград өлкәләрендә енәйәтте тикшереү бүлеген етәкләй.
2014 йылдың сентябрендә Башҡортостан буйынса Эске эштәр министрлығына күсерелә, әлегә тиклем унда Енәйәтте тикшереү идаралығы начальнигы урынбаҫары була.


text:
Иртәгә мәшғүллек мәсьәләләре буйынса граждандар ҡабул ителә
27 мартта РФ Президентының Башҡортостан Республикаһындағы йәмәғәт ҡабул итеү бүлмәһендә мәшғүллек, мәшғүллек хеҙмәтендә иҫәпкә ҡуйыу, хеҙмәт баҙарында эшсе ҡулдарға ихтыяж һәм тәҡдим мәсьәләләре буйынса граждандар ҡабул итеү ойошторола.
Ҡабул итеүҙе БР Хеҙмәт һәм халыҡты социаль яҡлау министрлығы ҡарамағындағы Халыҡты эш менән тәьмин итеү федераль дәүләт хеҙмәте идаралығының юридик бүлеге начальнигы Айҙар Биктаев үткәрә.
Башлана — сәғәт 10-да.
Йәмәғәт ҡабул итеү бүлмәһенең адресы: Өфө, Цюрупа урамы, 100 («Үҙәк баҙар» транспорт туҡталышы). Белешмәләр һәм алдан яҙылыу өсөн телефондар: 251-64-39, 251-77-91.


text:
Башҡортостан вәкилдәре Баҡыла төрки телле илдәр медиа-форумында ҡатнашасаҡ
Был аҙнала, 27-30 октябрҙә, Баҡыла II төрки телле илдәр медиа-форумы үтәсәк. Уны ойоштороусы булып Әзербайжан Республикаһы Президенты ҡарамағындағы Киң мәғлүмәт сараларын үҫтереүгә ярҙам итеү буйынса дәүләт фонды менән берлектә Әзербайжан Матбуғат советы сығыш яһай. Форумда Әзербайжан, Рәсәй Федерацияһы, Төркиә, Ҡаҙағстан, Ҡырғыҙстан, Үзбәкстан һәм Төркмәнстан киң мәғлүмәт саралары вәкилдәре ҡатнашасаҡ. Сарала ҡатнашыусылар киң мәғлүмәт саралары эшмәкәрлегенең төрлө аспекттарын, бөгөнгө заманда уларҙың урыны һәм ролен тикшерәсәк. Форум ултырыштары барышында төрки телле илдәрҙең берҙәм мәғлүмәт киңлеген булдырыу мәсьәләһе буйынса фекер алышыу буласаҡ.
Татарстан вәкилдәре лә ҡатнашҡан Рәсәй Федерацияһы делегацияһы составында Башҡортостан исеменән медиа-форумда Башҡортостан Республикаһының РФ Президенты янындағы Тулы хоҡуҡлы вәкиле урынбаҫары Шамил Тикеев һәм «Башинформ» мәғлүмәт агентлығының баш мөхәррир урынбаҫары Алик Шакиров сығыш яһаясаҡ.


text:
«Алдар менән һоро бүре» фильмын Төмәндәге һәм Италиялағы фестивалдәрҙә күрһәттеләр
ӨФӨ, 2014 йыл, 15 декабрь. /«Башинформ» мәғлүмәт агентлығы, ЛәйләАралбаева/.
Төмәндә үткән «Ноль Плюс» Балалар һәм үҫмерҙәр киноһы I халыҡ-ара фестивалендә жюри ағзалары Рим Шәрәфетдиновтың «Алдар менән һоро бүре» фильмын билдәләп үтте. Ебегән геройҙарҙың мажаралары «Күңелле ваҡиға һәм сағыу анимация өсөн» дипломына лайыҡ булды.
Башҡорт геройҙары менән итальяндар ҙа танышты. «Йәнһүрәттәрҙең ҙур фестивале»нең матбуғат хеҙмәтенән хәбәр итеүҙәренсә, Миланда «Италия — Рәсәй ассоциацияһы» майҙансығында Рәсәй анимацияһының программаһы тәҡдим ителгән. 18 анимацион фильмдар араһында «Алдар менән һоро бүре» фильмы ла бар.
Программа ҡунаҡтары араһында Ассоциация ағзалары, Статале дәүләт университеты студенттары, режиссерҙар һәм мультипликаторҙар, Muba балалар музейы вәкилдәре, шула уҡ Рәсәй анимацияһы менән ҡыҙыҡһыныусылар бар ине. «Йәнһүрәттәрҙең ҙур фестивале» программаһы беренсе тапҡыр 2013 йылда Рим һәм Бари ҡалаларында Рәсәй фәне һәм мәҙәниәте үҙәге һәм Апулиялағы милләттәштәр ассоциацияһы хеҙмәттәшлегендә күрһәтелде, тип хәбәр иттеләр «Башҡортостан» киностудияһынан.


text:
Төбәктә Славян яҙмаһы һәм мәҙәниәте көнө киң билдәләнә Фото: Андрей Старостин
Төбәктә Славян яҙмаһы һәм мәҙәниәте көнө киң билдәләнә
Төбәктә Славян яҙмаһы һәм мәҙәниәте көнө киң билдәләнә Фото: Андрей Старостин
ӨФӨ, 2016 йыл, 24 май. /«Башинформ» мәғлүмәт агентлығы, Арина Рәхимҡолова/.
24 майҙа Славян яҙмаһы һәм мәҙәниәте көнө билдәләнә. Был көндә славян халыҡтарында яҙма булдырған Кирилл һәм Мефодийҙы данлау ҡабул ителгән.
Изгеләр Кирилл һәм Мефодий Грецияның Солуни ҡалаһында тыуған. Улар монастырҙа грек алфавиты нигеҙендә славян әлифбаһын төҙөгән. Ағалы-ҡустылы бер туғандар үҙҙәренең әлифбаһын IX быуаттың икенсе яртыһында, яҡынса 863 йыл элек төҙөгән, тип иҫәпләй ғалимдар. Яңы алфавит «кириллица» исемен алған. Кирилл һәм Мефодий славяндар өсөн грек теленән Евангелие, Псалтырь һәм башҡа дини текстарҙы ла тәржемә иткән.
Йыл һайын Башҡортостанда Славян яҙмаһы һәм мәҙәниәте көнөнә арналған саралар ойошторола. Быйыл республика ҡала һәм ауылдарында ошо байрам уңайынан тантаналы саралар аҙна буйына барҙы.
Бөгөн, 24 майҙа, Өфөләге «Башҡортостан» дәүләт концерт залы алдындағы майҙанда байрам концерты була. Республика Мәҙәниәт министрлығында хәбәр итеүҙәренсә, концертта Башҡортостандың Дәүләт академия хор капеллаһы, «Йәш ижадсы» йәштәр үҙәгенең «Моң» ансамбле, «Етенсе күк» ансамбле, балалар хор коллективтары һәм йәштәр коллективтары сығыш яһай. Сара көндөҙгө сәғәт 3-тә башлана.


text:
Башҡортостан менән Болгария сәләмәтләндереү туризмын үҫтереү мөмкинлектәрен тикшерә
Шишәмбе, 9 апрелдә, БР Иҡтисади үҫеш министрлығы вәкилдәре менән осрашыуҙа Болгария делегацияһы сәләмәтләндереү туризмы һәм бальнеология өлкәләрендә Башҡортостан менән хеҙмәттәшлек итергә теләк белдерҙе.
Кәңәшмәлә Велинград ҡалаһы мэры Иван Лебанов, «Сирона» халыҡ-ара бальнеология һәм туризм ассоциацияһы, «Башҡортостан-Болгария» дуҫлыҡ йәмғиәте вәкилдәре ҡатнашты. Башҡортостан исеменән сарала төбәктең Туризм буйынса агентлығы етәксеһе Артем Колесников, БР Иҡтисади үҫеш министрлығының Инвестициялар һәм тышҡы иҡтисади бәйләнештәр идаралығы начальнигы Артем Киреев ҡатнашты, тип хәбәр иттеләр министрлыҡтың матбуғат хеҙмәтенән.
— Беҙҙең бурыс – берлектә медицина туризмын үҫтереү мөмкинлеген биргән проект әҙерләү, — тине «Сирона» ассоциацияһының Директорҙар советы рәйесе Стоян Христов. Уның һүҙҙәренсә, медицина туризмы бөгөнгө көндә тиҙ үҫеш алған йүнәлештәрҙең береһе булып тора.
Артем Киреев билдәләүенсә, Болгария менән Башҡортостан ике яҡлы мөнәсәбәттәрҙе үҫтереү өсөн ҙур мөмкинлектәргә эйә. Был йәһәттән шифахана-курорт тармағы перспективалы йүнәлештәрҙең береһе булып тора. Сәләмәтләндереү туризмы сиктәрендә ҡымыҙ менән дауаланыу — айырыуса ҡыҙыҡһыныу уятҡан тармаҡ.


text:
Лилиә Шафиҡованың «Sochi без границ» фильмы – спорт киноһы фестиваленең көмөш призеры
ӨФӨ, 2014 йыл, 29 октябрь. /«Башинформ» мәғлүмәт агентлығы, Ләйлә Аралбаева/.
Өфө режиссеры Лилиә Шафиҡованың «Sochi без границ» фильмы Тольяттила спорт киноһы һәм телевидениеһы фестиваленең көмөш призеры булды. Лилиә Шафиҡованың 35 минутлыҡ фильмы 2014 йылдың мартында Сочиҙа Паралимпия уйындарында төшөрөлгән, унда Рәсәй йыйылмаһы, 80 миҙал яулап, ваҡытынан алда һүҙһеҙ өҫтөнлөк менән дөйөм команда зачетында еңә. Бер нисә тиҫтәләгән эш араһында уныҡы «Спорт һәм йәмғиәт» номинацияһында иң яҡшыларҙың береһе тип таныла һәм фестиваль Кубогына һәм дипломына лайыҡ була.
— Ул йылға йомғаҡ яһау менән ҙур спорт байрамы булды. Фестивалдә юғары сифатлы бик күп эштәр ҡатнашты, улар бөтәһе лә лайыҡлы булды. Хәҙерге ваҡытта спорт фильмдары мәрәйҙәр һәм голдар тураһында ғына түгел, шулай уҡ ябай кешеләргә лә ҡыҙыҡлы булырлыҡ итеп төшөрөлә. Паралимпия уйындарында хаталанырға хоҡуҡ булманы – бөтәһе лә беренсе дублдән төшөрөлдө, ә минең аккредатиция гәзиттеке генә ине – йәғни профессиональ камера, штатив, яҡтыртыу саралары менән дә ҡуллана алманым, ә тик ручка һәм диктофон менән. Әммә барыһы ла килеп сыҡты, Путиндың паралимпсылар менән осрашыуында ла була алдым. Фильмды бер үҙем тиерлек эшләгәс – үҙем төшөрҙөм, режиссерлыҡ иттем һәм монтаж яһаным, хеҙмәттәштәрем миңә «фиҙаҡәрлек өсөн» тигән диплом бирергә кәрәк тип шаярттылар. Шулай ҙа фильм төшөрөүҙә миңә ярҙам иткәндәрҙең бөтәһенә лә рәхмәтемде белдерәм, — тип һөйләне Лилиә Шафиҡова.
Лилиә Шафиҡованың фильмы Өфөлә төрлө телеканалдарҙа күрһәтелде.
Фестиваль «Һамар губернияһы һәм Волга буйы федераль округы йондоҙҙары-2014» Бишенсе Асыҡ спорт форумы сиктәрендә уҙҙы. Форумда Һамар өлкәһенең 10 ҡала һәм 27 муниципаль район вәкилдәре ҡатнашты. Быйыл тәүге тапҡыр сараға Волга буйы федераль округы, Камчатка, Санкт-Петербург, Мәскәү, Рязань вәкилдәре саҡырылды. Ҡатнашыусы бөтә фильмдар ҙа Тольятти ҡалаһы кинотеатрҙарында күрһәтелде. Шулай уҡ «Иң яҡшы телевизион программа» номинацияһында Өфөнән Әлфиә Ильясованың (UTV каналы) һәм «Молодежная газета» редакцияһынан Анна Михайлованың эштәре фестиваль призерҙары булды.


text:
Өфө юристары хоҡуҡ мәсьәләләре буйынса халыҡҡа бушлай консультациялар бирәсәк
«Рәсәй Юристар ассоциацияһы» дөйөм Рәсәй йәмәғәт ойошмаһының Башҡортостан бүлексәһе менән «Респект» хоҡуҡ компанияһы араһындағы хеҙмәттәшлек тураһындағы килешеүгә ярашлы, кесаҙна, 23 июндә, Рәсәйҙә Бушлай хоҡуҡи ярҙам көнө сиктәрендә мохтаждарҙың барыһына ла хоҡуҡи ярҙам күрһәтеләсәк.
Граждандарҙың хоҡуҡ буйынса мәғлүмәтлелеген күтәреү – акцияның төп маҡсаты.
Консультациялар 11.00-дән 18.00-гә тиклем Ухтомский урамы, 12 адресы буйынса Өфөнөң үҙәкләштерелгән китапханалар системаһының 13-сө китапханаһында үтәсәк.


text:
Республикала 60 565 Бөйөк Ватан һуғышы ветераны йәшәй Фото: Олег Яровиков
Республикала 60 565 Бөйөк Ватан һуғышы ветераны йәшәй
Республикала 60 565 Бөйөк Ватан һуғышы ветераны йәшәй Фото: Олег Яровиков
ӨФӨ, 2016 йыл, 6 май. /«Башинформ» мәғлүмәт агентлығы, Гөлфиә Акулова/.
Бер йыл эсендә төбәктә Бөйөк Ватан һуғышы ветерандарының һаны 69 меңдән 60,5 мең кешегә тиклем кәмегән. Һуғышта ҡатнашыусылар һәм инвалидтар меңгә аҙайған. Башҡортостан Хеҙмәт һәм халыҡты социаль яҡлау министрлығы ошондай статистика мәғлүмәттәрен килтерә.
Бөгөн республикала 60 565 Бөйөк Ватан һуғышы ветерандары һәм һуғышта ҡатнашыусыларҙың тол ҡатындары иҫәпләнә. Был категорияға Бөйөк Ватан һуғышында ҡатнашыусылар һәм инвалидтар (3131 кеше), «Блокадалы Ленинградта йәшәүсе» билдәһе менән бүләкләнеүселәр (137), тыл хеҙмәтсәндәре (39 964), элекке концлагерҙарҙың бәлиғ булмаған тотҡондары (150), һәләк (вафат) булған һуғыш инвалидтарының һәм ветерандарының ғаилә ағзалары (17 183) ҡарай.


text:
Өфөлә грузин йәкшәмбе мәктәбе асыласаҡ
Өфөлә грузин теле түңәрәге асыласаҡ. Был хаҡта «Башинформ» агентлығына «Шота Руставели» грузин милли- мәҙәни үҙәге рәйесе Давид Гурешидзе хәбәр итте. Был маҡсатта Грузияның Мәғариф һәм фән министрлығы грузин теле әсбаптары ебәргән дә инде. Шулай уҡ Грузияның Мәҙәниәт министрлығынан да китаптар алынған.
— Түңәрәкте быйыл сентябрҙә асыу планлаштырыла. Грузин телен теләге булған һәр кем өйрәнә аласаҡ. Ә перспективала йәкшәмбе мәктәбен асырға ниәтләйбеҙ, телде, әҙәбиәтте, тарихты, милли музыка менән бейеүҙәрҙе, Грузия мәҙәниәтен өйрәнергә теләгән һәр кеше унда уҡый аласаҡ, — тип һөйләй Давид Гурешидзе.
Үҙәк рәйесе билдәләүенсә, бөгөнгө көндә бина булмауы төп проблема булып тора.
— Был мәсьәләлә беҙ Башҡортостандың Мәғариф министрлығына өмөт бағлайбыҙ. Беҙҙең уйыбыҙса, йәкшәбе көндәрендә дәрестәр үткәреү өсөн Өфө ҡалаһы мәктәптәренең береһенән кабинет бүленеүе иң уңайлы вариант булыр ине.


text:
Өфөлә мәктәп велопарады үтәсәк
31 августа Өфөнөң Затон биҫтәһендә II мәктәп велопарады үтә. Балалар «Тулҡын» паркынан алып «Йылғасы» стадионына тиклем ҙур колонналар менән үтәсәк. Стадионда төрлө ярыштар һәм конкурстар ойоштороласаҡ. ВМХ (спорт төрө) профессионалдары тамашасыларға үҙ оҫталыҡтарын күрһәтәсәк. Байрамда ижади коллективтарҙың да сығыштары көтөлә.
Сарала белем биреү учреждениелары уҡыусылары, шулай уҡ барлыҡ теләүселәр ҡатнаша ала, тип хәбәр иттеләр Өфө ҡалаһы Ленин районы хакимиәтенең мәғлүмәт-аналитика бүлегенән.
Башлана – 12.00 сәғәттә.


text:
Фото:
Республиканың 12 районы игенселәре яҙғы сәсеү алып бара
Фото:
Бөгөн республиканың 12 районы эшсәндәре яҙғы иген культуралары сәсеүгә төштө. Сәсеүҙе игенселәр иң иртә иген культураларынан башланы – былар һоло, борсаҡ, бойҙай. Дүртөйлө, Мәләүез һәм Илеш райондарында тупраҡ иртәрәк өлгөрҙө. Республика Ауыл хужалығы министрлығының үҫемлекселекте интенсификациялау һәм мелиорация бүлеге баш агрономы Таһирйән Мөхәмәтзиевтың һүҙҙәренә ҡарағанда, Дүртөйлө районында мең гектар самаһы иген культуралары сәселгән.
Бөтә ауыл хужалығы предприятиелары ла тиерлек был көндәрҙә тырматыу алып бара. Башҡортостанда бөгөн 140 мең гектар майҙанда дым ҡапланған. Был планға ҡарата 11 процент.
Бер үк ваҡытта ужым культураларын минераль ашламалар менән өҫтәмә туҡландырыу ҙа алып барыла. Был эш 36 мең гектар майҙанда үткәрелгән (республика планының 6 проценты). Күп йыллыҡ үләндәр 49 мең гектарҙа (21%) өҫтәмә туҡландырылған.


text:
Фото:
Белорет ҡала Советы рәйесе итеп ҡайтанан Дилә Хәмзина һайланды
Фото:
23 сентябрҙә Белоретта быйыл 8 сентябрҙә һайланған дүртенсе саҡырылыш ҡала Советы депутаттарының беренсе ултырышы үткәрелде.
Совет ултырышында БР Президенты Хакимиәтенең территориялар менән эшләү бүлеге советнигы Салауат Шаһиев, Белорет районы муниципаль районы Советы рәйесе Евгений Карепанов, район хакимиәте башлығы вазифаһын башҡарыусы Илгиз Тләүбаев, территориаль һайлау комиссияһы рәйесе Надежда Горбатова ҡатнашты.
Ултырышты асып, Надежда Горбатова ҡала Советы депутаттарын һайлау кампанияһын үткәреүҙең төп этаптары тураһында һөйләне һәм һайлау үткәреү һөҙөмтәләре менән таныштырҙы.
Һуңынан депутаттар көн тәртибен тикшереүгә күсте, унда 19 мәсьәлә ҡаралғайны. Беренсе сиратта, үҙҙәре араһынан ҡала Советы рәйесен һәм уның урынбаҫарын һайлау, Советтың даими комиссияларын, уларҙың составын билдәләү, Совет президиумын раҫлау бурысы торҙо. Көн тәртибенә шулай уҡ Белорет ҡалаһы хакимиәте башлығы вазифаһын башҡарыуҙы йөкмәтеү, ҡала хакимиәте башлығы вазифаһын биләүгә конкурс үткәреү һәм конкурс комиссияһы ағзалары тураһында мәсьәләләр индерелде.
Ҡала Советы рәйесе итеп бер тауыштан ҡайтанан ҡала Советын 2005 йылдан етәкләүсе Дилә Хәмзина һайланды. Совет рәйесе урынбаҫары вазифаһына 13-сө һайлау округы депутаты «Башинформсвязь» асыҡ акционерҙар йәмғиәтенең «Белорет район-ара электр элемтәһе үҙәге» филиалы директоры Дмитрий Нарушевич һайланды.
Артабан депутаттар Советтың биш даими комиссияһын ойошторҙо. Һәр комиссияның составы һәм рәйесе раҫланды. Бынан тыш, ревизия комиссияһы һәм Совет президиумы составтары ойошторолдо.
Сессияла Белорет ҡалаһы хакимиәте башлығы вазифаһын биләүгә конкурс иғлан ителде, ул 18 октябрҙә үткәреләсәк. Кандидаттарҙан конкурста ҡатнашыу өсөн документтар 26 сентябрҙән 3 октябргә тиклем ҡабул ителәсәк. Конкурс комиссияһы составына алты кеше инде, уларҙың икәүһе район Советы тәҡдиме буйынса һәм дүртәүһе — ҡала Советынан.
Депутаттар конкурс һөҙөмтәләре буйынса Совет тарафынан тәғәйенләнгән кеше вазифаһын үтәй башлағанға тиклем осорға Белорет ҡалаһы хакимиәте башлығы вазифаһын ваҡытлыса башҡарыуҙы хакимиәттең эштәр менән идара итеүсеһе Ришат Ситдиҡовҡа йөкмәтте.


text:
Баш ҡалаға Пакистан Премьер-министры Наваз Шәриф килде Фото: сараның рәсми сайтынан
Баш ҡалаға Пакистан Премьер-министры Наваз Шәриф килде
Баш ҡалаға Пакистан Премьер-министры Наваз Шәриф килде Фото: сараның рәсми сайтынан
ӨФӨ, 2015 йыл, 9 июль. /«Башинформ» мәғлүмәт агентлығы, Әлим Фәйезов/.
9 июлдә Башҡортостанға эш сәфәре менән Пакистан Премьер-министры Наваз Шәриф килде. Өфө аэропортында уны һәм тормош иптәшен республика Башлығы Рөстәм Хәмитов ҡаршы алды.
Башҡортостандың баш ҡалаһында Наваз Шәриф Шанхай хеҙмәттәшлек ойошмаһы ағзалары булған дәүләт башлыҡтары Советы ултырышында ҡатнашасаҡ. Был ойошма менән Пакистан күҙәтеүсе ил булараҡ хеҙмәттәшлек итә. Шулай уҡ Пакистан Президенты БРИКС-ҡа ингән дәүләт һәм хөкүмәт башлыҡтарының осрашыуына саҡырылған, тип хәбәр иттеләр Башҡортостан Башлығының матбуғат хеҙмәтенән.
Белешмә. 2014 йылда Башҡортостан менән Пакистан араһында тышҡы сауҙа әйләнеше 565,1 мең доллар тәшкил иткән. Ошо сумманың 86 проценты экспорт тауарҙарына тура килә.
Республиканан Пакистанға химия сәнәғәте продукцияһы оҙатыла. Пакистандан Башҡортостанға медицина техникаһы изделиелары, күн һәм трикотаж бирсәткәләр, һарыҡ тиреһенән тегелгән кейем-һалым һәм башҡа тауарҙар килтерелә.
Шулай уҡ бөгөн Өфөгә эш сәфәре менән Үзбәкстан Президенты Ислам Кәримов, Ҡаҙағстан Президенты Нурсолтан Назарбаев килде. Кисен Ҡырғыҙстан Президенты Алмазбәк Атамбаевтың килеүе көтөлә.


text:
Өфөлә ауыл хужалығы йәрминкәләре башлана
23 августан алып 2 ноябргә тиклем Өфөлә ғәҙәттәгесә ял көндәрендә ауыл хужалығы йәрминкәләре уҙасаҡ, тип хәбәр иттеләр БР Ауыл хужалығы министрлығының матбуғат хеҙмәтенән. Һәр шәмбе һәм йәкшәмбе ауыл хужалығы тауарҙарын етештереүселәр, республиканың фермер һәм ярҙамсы хужалыҡтары өфөләргә ит һәм һөт ризыҡтарын, йәшелсә, картуф, бал һәм башҡа ауыл хужалығы продукттарын тәҡдим итәсәк.
Ҡала хакимиәте тарафынан йәрминкәләр уҙғарыу һәм уларҙа райондарҙың урынлашыу урындары билдәләнгән.
Дим районында сауҙа Правда урамы буйлап Таллин урамынан алып М. Йәлил урамына тиклем автомобиль юлы эргәһендә ойоштороласаҡ.
Киров районында ауыл хужалығы йәрминкәһе Эшсе хәбәрселәр урамындағы майҙанда эшләйәсәк.
Калинин районында йәрминкә бер үк ваҡытта дүрт урында барасаҡ: Интернациональ урамы буйындағы майҙансыҡта Машиналар эшләүселәр урамы менән киҫешкән урында, Мушников урамы буйлап 20-се йорт алдында, «Шаҡша» сауҙа-сервис комплексы янында һәм «Меркурий» яуаплылығы сикләнгән йәмғиәтенең «Юлдаш» сауҙа-йәрминкә комплексында.
Орджоникидзе районында бер нисә майҙансыҡ асыласаҡ: Орджоникидзе исемендәге мәҙәниәт һарайы алдында, «Тирәктәр» сауҙа йорто һәм «Меркурий» сауҙа үҙәге алдындағы майҙандарҙа, «Урал» һәм «Лопатин» сауҙа-сервис комплекстары эргәһендә.
Октябрь районында йәрминкәләр «Гагарин» сауҙа-сервис комплексы эргәһендә һәм Спорт һарайы алдында үтәсәк.
Был аҙнала, 23 августа, Орджоникидзе исемендәге мәҙәниәт һарайы алдындағы майҙанда «Иглин һуғаны, Иглин балы-2014» йәрминкәһе уҙасаҡ.


text:
Республикала 19 һөтсөлөк-тауар фермаһы яңыртылған
Башҡортостанда «500 ферма» республика маҡсатлы программаһы сиктәрендә бөгөнгө көнгә 17 ферма комплекслы яңыртылған. Әлеге ваҡытҡа төбәктә йәмғеһе 19 һөтсөлөк-тауар фермаһы яңыртылған.
«Башинформ» агентлығына БР Ауыл хужалығы министрлығынан хәбәр итеүҙәренсә, бөгөнгө көнгә республиканың 40 районы һәм 85 ауыл хужалығы предприятиеһы 89 ферма төҙөүгә, реконструкциялауға һәм капиталь ремонт үткәреүгә заявка биргән.
Иҫегеҙгә төшөрәбеҙ, сентябрҙә «Һөт малсылығын үҫтереү һәм һөт етештереүҙе арттырыу. 2012-2016 йылдарға Башҡортостан Республикаһында 500 һөт-тауар фермаһын комплекслы яңыртыу» республика маҡсатлы программаһында ҡатнашыусыларҙың тәүге төҙөкләндерелгән объекттары ҡабул ителде.


text:
Башҡортостан Президенты Рәсәйҙең баш суд приставы Артур Парфенчиков менән осрашты
13 сентябрҙә Башҡортостан Президенты Рөстәм Хәмитов Республика йортонда Федераль суд приставтары хеҙмәте директоры – Рәсәй Федерацияһының баш суд приставы Артур Парфенчиковты ҡабул итте.
Хеҙмәт директоры Башҡортостан Президентына Рәсәй Федераль суд приставтары хеҙмәтенең территориаль органдарын хоҡуҡи тәьмин итеү бүлексәләре начальниктарының Өфөлә үткән кәңәшмәһе хаҡында һөйләне. Кәңәшмә «Рәсәй Федераль суд приставтары хеҙмәтенең һәм уның территориаль органдарының эшмәкәрлеген хоҡуҡи тәьмин итеү» темаһына үткәрелә.
Осрашыуҙа Федераль суд приставтары хеҙмәтенең республика башҡарма власть органдары менән үҙ-ара килешеп эш итеү, шулай уҡ матди-техник тәьминәт мәсьәләләре тикшерелде.


text:
Республикала 16-29 йәштәрҙәге 6 меңдән ышыу кеше һөнәри белем алыуға йүнәлтелде
2001 йылда 16-29 йәштәрҙәге эшләмәгән йәштәр араһынан республиканың Халыҡ мәшғүллеге хеҙмәте тарафынан бушлай һөнәри белем алыуға яҡынса 6360 кеше йүнәлтелгән.
Улар араһынан – 670 кеше һөнәри белем биреү учреждениеларын тамамлаусы йәштәр.
Башҡортостандың Халыҡ мәшғүллеге дәүләт хеҙмәте идаралығынан хәбәр итеүҙәренсә, йәштәр бөгөн хеҙмәт баҙарында талап ителгән һөнәрҙәр, мәҫәлән, мәғлүмәти технологиялар менән бәйле һөнәрҙәр буйынса белем алған.


text:
Башҡортостанда биш хәүефле тәбиғәт күренеше теркәлде
Гидрометеорологтар Башҡортостан территорияһында бер юлы биш хәүефле тәбиғәт күренешен теркәне. Былар тупраҡ һәм атмосфера ҡоролоғо, ҡыуан, сиктән тыш янғын хәүефлелеге һәм йылға-күлдәрҙең ныҡ һайығыуы.
Төбәктә яуым-төшөм булмауы ауыл хужалығын ғына түгел, сәнәғәт өлкәһен дә ҡурҡыныс аҫтына ҡуя. Башгидромет үҙәгенән хәбәр итеүҙәренсә, әлеге ваҡытта Ағиҙел йылғаһында бер юлы өс урында иң түбән һыу кимәле теркәлгән. Күҙәтеү алып бара башлағандан, йәғни 1875 йылдан, алып Ағиҙелдең был тиклем һайыҡҡаны юҡ ине.
Был хәүефле күренеш республиканың иң ҙур һыу һаҡлағыстарының эше арҡаһында төбәктә эсәр һыу запастарында сағылмай, ләкин суднолар йөрөшөндә сағылыуы мөмкин. Ҙур булмаған шишмәләр ҡорой, ауылдарҙа ҡоҙоҡтарҙан һыу китә.
Көсөргәнеште кәметеү өсөн ҡойма ямғырҙар кәрәк. Ә шул уҡ ваҡытта төбәктә яҡындағы ун көндә һауа торошо үҙгәрмәйәсәк. Ул элеккесә эҫе һәм ҡоро буласаҡ.


text:
Статья на русском языке
Ринат Камалов: Киләсәк мәҙәниәтебеҙҙең кирбестәрен беҙ бөгөн һалабыҙ
Бөгөн Ринат өс ҡала менән тығыҙ бәйләнештә: ғаиләһе бер ҡалала йәшәй, үҙе икенсе ҡалала, ә уҡыуы
— бөтөнләй сит илдә. Шуға ҡарамаҫтан, беҙҙең геройыбыҙ төрлө урындарҙа йәшәргә һәм эшләргә өлгөрә. Өҫтәүенә: «Теге-йәки был өлкәлә мин үрнәк итеп ҡуйған кеше эшләгән эштең йөҙҙән бер өлөшөн дә эшләмәгәнмен»,
— ти. Ә минеңсә, күптәр Ринатҡа тиңләшергә тырышырға тейеш: теүәл маҡсаттары булған, тормоштан нимә теләүен аныҡ аңлаған егет тырыш һәм үҙ-үҙенә ышана. Иң мөһиме, Ринат үҙе хаҡында ғына түгел, халҡының киләсәген дә ҡайғырта.
РИНАТ КАМАЛОВЙәшәү урыны:
Санкт-Петербургта ғаиләм (ҡатыным һәм ҡыҙым) менән йәшәйем, Францияның Мец ҡалаһында уҡыйым, Өфөлә эшләйем.Тыуған ере:
Башҡортостан Республикаһының Учалы районы, Уральск ҡасабаһы.Йәше:
27.Белеме:
Н. А. Римский Корсаков исемендәге Санкт-Петербург дәүләт консерваторияһы (дирижерлыҡ һәм композиция факультеты), Le Conservatoire Gabriel Pierné de Metz (Франция).Яратҡан китаптары:
Изге Ҡөрьән, Шефик Джандың «Донъяның илаһи флейтаһы», Ричард Бахтың «Джонатан Ливингстон исемле, аҡсарлаҡ», Олдос Хаксли әҫәрҙәре.Ял өсөн иң яҡшы урын:
эш урыны.Девиз:
Уңышһыҙлыҡтан ҡурҡыу уңышһыҙлыҡтың үҙенән ҡурҡыныс.Мауығыуҙары:
Китап уҡыу, ат сабыштары һәм ылыҫлы, ағастарҙы өйрәнеү.Ринат, үҙеңдең әлеге ваҡыттағы эшмәкәрлегең тураһында һөйләп үт әле, зинһар.
БР Милли симфоник оркестры менән берлектә заманса музыка концертын әҙерләйем.Францияға ҡасан һәм ниндәй маҡсат менән сығып киттең?
Санкт-Петербург дәүләт консерваторияһын тамамлағандан һуң, Франция һәм Люксембургтың сигендә урынлашҡан Мец ҡалаһы консерваторияһына уҡырға индем. Был уҡыу йортонда белем алыу мотлаҡ шунда булыуҙы талап итмәй. Мөмкинлектән файҙаланып, ваҡытымды өс өлөшкә бүлдем: уҡыу — Францияла, эшем — республикабыҙҙың Милли симфоник оркестрында, ғаилә тормошом — Санкт-Петербургта.
Франциянан тәүге тәьҫораттарың?
Бик алсаҡ кешеләр, тәмләп ашарға яраталар, тап-таҙа урамдар һәм ҡалалар.Сит илдә ниндәй ҡыйынлыҡтарға осраның? Уларҙы нисек үттең?
Ауырлыҡтар, күпселек осраҡта, үҙ-үҙем менән бәйле. Мәҫәлән, француздар рус телен һәм башҡорт күңелен белмәгәнгә ғәйепле түгел бит? Теге йәки был телде, мәҙәниәтте белмәүҙән дә ҡыйынлыҡтар килеп тыуа. Әйткәндәй, минең тәжрибәм раҫланды. Телде тиҙ генә өйрәнеү өсөн телде йөрөтөүселәр менән аралашырға кәрәк.
Ниндәй телдәрҙе беләһең? Француздар менән ниндәй телдә аралашаһың?
Француз телендә. Беренсенән, был миңә файҙалы, икенсенән, улар сит телдә теләкһеҙ һөйләшә.Француздар Рәсәй халҡынан, башҡорттарҙан нимә менән айырыла?
Рәсәйҙә бихисап халыҡ йәшәһә лә, уларҙы бер һыҙат — аралашмаусанлыҡ берләштерә. Ә француздар киреһенсә, ҡайҙа һәм кем менән булыуға ҡарамаҫтан, еңел генә әңгәмә ҡороп китеүе ихтимал. Ә беҙҙең менталитет тәүҙә кешене «фейс-контроль» аша үткәрә.Сит илгә күсеп, йәшәй башлау өсөн ниндәй сифаттарға эйә булырға? Алдан әҙерлек кәрәкме?
Йәшәргә теләгән илгә, уның кешеләренә, тарихына ҡарата ҡыҙыҡһыныу булырға тейеш. Ваҡытлыса «кендегеңде» ҡырҡырға һәм тормошҡа зарланмаҫҡа.Үҙеңдең һөнәрең тураһында һөйләп үт. Ҡасандан дирижер булып киттең?
Дирижерлыҡ — композиторҙың нимә әйтергә теләгәнен башҡарыусылар менән берлектә еткерә белеү оҫталығы. Мин тыңлаусыларҙы үҙем өсөн «уйлаусылар» тип атайым. Бер ваҡыт ике композитор бәхәсләшеп киткән, ти. «Мин тамашасыларымды музыкамды тыңларға мәжбүр итәм!» — ти икән беренсеһе. Икенсеһе: «Ә мин — уйларға», — тип яуап биргән.
Дирижерлыҡ менән Өфө сәнғәт училищеһында уҡығанда уҡ мауыға башланым, артабан Санкт-Петербургта белемемде камиллаштырырға ҡарар иттем.Өфөлә оркестр фильмдарҙың саундтректарын уйнап, концерт ҡуйғайны. Шул хаҡта ишетеүе ҡыҙыҡ. Халыҡ һеҙҙе ҡабул иттеме? Проекттың маҡсаттары ниндәй?
Концерт «Француз киноһы музыкаһы» тип атала ине. Идея минеке түгел, ә оркестрҙың художество етәкселегенеке. Проектҡа Поль Мориа, Мишель Легран, Шарль Азнавур һ.б башҡаларҙың көйҙәре индерелде. Концерт аншлаг менән үтте: хатта үҙемдең ата-әсәйемә лә билет таба алманым. Артабан беҙ был концертты бер нисә тапҡыр ҡабатланыҡ, Стәрлетамаҡҡа алып барҙыҡ. Миңә элекке француз кинолары оҡшай.
Дирижер булыуы ҡыйынмы?
Ринат: Иртәнсәк — эйе, кискеһен — юҡ.Һин нисек уйлайһың, уңыш ҡаҙаныу өсөн юғары белемгә эйә булыу мотлаҡмы?
Әгәр хирург булырға теләһәң, медицина университетын тамамлау тураһында диплом ҡамасауламаясаҡ. Ҡайһы бер һөнәрҙәр өсөн юғары белем мотлаҡ: табиптар, осоусылар, фармацевттар һ.б. Ә сәйәсмән, спортсы, эшҡыуарҙың дипломһыҙ булыуы ла ихтимал. Уңыш тураһында шуны әйткем килә, ул һәр кемдеке — үҙенсә. Учалы районында йәшәүсе ата-әсәйемдең күршеһе өсөн уңыш — ҙур балыҡ ҡармаҡлау.Билдәлелекте нисек тояһың?
Билдәлелек — һине һүҙһеҙ генә аңлауҙары. Әлегә миңә күп һөйләргә тура килә.Башҡортостанда йыш булаһыңмы?
Питерҙа уҡыған саҡта йылына ике тапҡыр ҡайта инем. Эшләй башлағас, тыуған еремдә йышыраҡ булам.Һин үрнәк алған кешеләр бармы?
Әлбиттә! Һәр өлкәлә минең үҙ геройым бар. Тик уларҙың ҡайһылары миндә үҙ-үҙемә ҡарата ҡәнәғәтһеҙлек кенә уята, сөнки улар эшләгән эштең йөҙҙән бер өлөшөн дә башҡармағанмын әле.Тормошоңдағы мөһим кешеләр?
Яҡындарым һәм туғандарым, дуҫтарым, уҡытыусыларым һәм донъяның бөтә изге кешеләре.
Ринат, ғаиләң тураһында ла һөйләп үт әле.
Ҡатыным менән Питерҙа уҡыған саҡта таныштым. Шунда уҡ беҙ өйләнештек. Уның исеме Лилиә, ул — тел белгесе. Беҙҙең бер йәшлек ҡыҙыбыҙ бар. Уны киләсәктә полиглот итергә хыялланабыҙ.
Үҙем үҫкән ғаилә тураһында ла һөйләгем килә. Минең атайым, әсәйем һәм ике, ағайым бар. Ата-әсәйем Уральск ҡасабаһында йәшәй. Улар бәләкәйҙән беҙҙең берәй файҙалы шөғөл менән мауығыуыбыҙҙы хупланы. Атайымдың исеме — Марс, әсәйемдеке — Гөлниса, ә хәрби, ағайҙарым — Марат һәм Булат.Ниндәй музыканы яратаһың?
Йөрәк түренән сыҡҡан моңдо.Маҡсаттарың?
Алланың ҡәнәғәтлеге. Башланған эштәрҙе, аҙағына тиклем еткереү.Хыялың?
Ул миндә берәү генә түгел, бик күп. Бер, аҡыллы кешенең кәңәше буйынса ҡағыҙға яҙҙым — ун алты килеп сыҡты.Әңгәмәнең аҙағында Ринат: «Беҙҙең халыҡ бихисап ыңғай сифаттар һәм бай мәҙәниәткә эйә. Быларҙың барыһы ла ата-бабаларыбыҙҙың тырышлығы менән электән һалынғайны. Бөгөн беҙ киләсәгебеҙҙең кирбестәрен һалабыҙ. Ул ҡайһылай булыр? Бер тапҡырҙан әйтеп ҡарағыҙ.»
Тәржемә Минзәлә АсҡароваBashkort 2.0 — башҡортса